
1. De la Planul Schuman la Uniunea Europeană

 Contextul în care a apărut Comunitatea Europeană este cel al sfârşitului celui de-al doilea război mondial, cumulat cu resurgenţa, reapariţia unor mişcări pro-europene, de unificare a continentului, un continent răvăşit de război, de conflicte. La baza actului de naştere a Comunităţilor Europene stă declaraţia din 9 mai 1950 a ministrului francez de externe din acea perioadă, Robert Schuman, care prezenta astfel un plan pus la punct împreună cu Jean Monnet.

Principiile enunţate în declaraţia lui Robert Schuman din 9 mai 1950 reflectă tocmai concepţia că o Europă Unită nu se putea realiza dintr-o dată, ci printr-o succesiune de paşi concreţi. 

Trebuia stabilită mai întâi o solidaritate de fapt, astfel încât opoziţia dintre Franţa şi Germania să fie eliminată, iar fuziunea intereselor economice să ducă la stabilirea unei comunităţi economice. Motivaţia acestei iniţiative trebuie căutată în constatarea că era puţin rezonabil să i se impună Germaniei un control unilateral asupra industriei sale grele însă, pe de altă parte, a o lăsa complet independentă era considerat, în acel timp, o ameninţare potenţială la adresa păcii. Singurul mijloc de a ieşi din această dilemă era integrarea Germaniei, atât în plan politic cât şi economic, într-o comunitate europeană solid structurată. 

■ “Planul Schuman” a devenit realitate la 18 aprilie 1951 prin semnarea, la Paris, de către şase ţări fondatoare (Belgia, R.F. Germania, Franţa, Italia, Luxemburg şi Olanda) a Tratatului instituind Comunitatea Europeană a Cărbunelui şi Oţelului (CECO). Acesta a intrat în vigoare la 23 iulie 1952.

■ 1952 - Cele şase ţări membre ale CECO semnează un tratat pentru crearea Comunităţii Europene pentru Apărare (CEA)

■ 1954 - Adunarea Naţională a Franţei refuză să ratifice CEA, punând capăt efortului de integrare în domeniul apărării.

■ 1957 - Semnarea Tratatului de la Roma înseamnă actul de naştere a Comunităţii Economice Europene (CEE). Se semnează şi Tratatul prin care se constituia Comunitatea Economică a Energiei Atomice (EURATOM). 

Obiectivul prioritar (art. 2) al Tratatului de la Roma era următorul: prin înfiinţarea unei pieţe comune şi apropierea progresivă a politicilor economice ale statelor membre să fie promovate pe ansamblul Comunităţii o dezvoltare armonioasă a activităţii economice, o expansiune continuă şi echilibrată, o creştere a stabilităţii, o sporire a standardului de viaţă, precum şi relaţii mai strânse între ţările participante.

Pentru realizarea obiectivelor propuse erau prevăzute, printre altele, (art. 3): 

■ eliminarea între statele membre a taxelor vamale; 

■ instituirea unui tarif vamal comun şi a unei politici comerciale comune faţă de ţările terţe; 

■ abolirea obstacolelor privind libertatea persoanelor, serviciilor şi capitalurilor;

■ instituirea unei politici comune în domeniul agriculturii, transporturilor;

■ înfiinţarea unei bănci europene de investiţii, pentru a facilita expansiunea economică a comunităţii prin punerea în valoare a resurselor sale; 

■ asocierea altor ţări terţe doritoare.

■ 1958, 1 ianuarie - Intră în vigoare Tratatul de la Roma. Instalarea la Bruxelles a Comisiei CEE şi EURATOM.

■ 1962, 14 ianuarie - Intră în vigoare Politica Agricolă Comună (PAC).

■ 1963, 14 ianuarie - Franţa opune “veto” la intrarea Marii Britanii în CEE.

■ 1967, 1 iulie - Instituţiile celor trei Comunităţi Europene (CEE, EURATOM şi CECO) au fost unificate prin tratatul semnat la Bruxelles, la 8 aprilie 1965, intrat în vigoare la 1 iulie 1967. Uniunea politică a devenit obiectivul final, dar de perspectivă al Comunităţilor. Treptat, cele trei instituţii au început să fie privite ca o entitate - Comunităţile Europene.

■ 1968, 1 iulie - Intră în vigoare Uniunea Vamală, cu eliminarea drepturilor vamale între “cei şase” şi a tarifului extern comun. Este facilitată libera circulaţie a muncitorilor.

■ 1973, ianuarie - După proceduri specifice de la ţară la ţară, aderă la CEE Danemarca, Irlanda şi Marea Britanie, creându-se astfel Europa “celor 9”.

■ 1979, 13 martie - Intră în vigoare Sistemul Monetar European (SME).

■ 1981, 1 ianuarie - Grecia aderă la CEE. Europa “celor 9” devine Europa “celor 10”.

■ 1985, martie - Este adoptat programul de acţiune, cunoscut sub numele de “Cartea Albă”. Principalul său scop este unificarea pieţei interne a Comunităţii, în care să fie posibilă circulaţia liberă a mărfurilor serviciilor, capitalurilor şi persoanelor până la sfârşitul anului 1992. Piaţa internă unitară se putea realiza prin: 

- desfiinţarea tuturor formelor de obstacole, 

- armonizarea reglementărilor, 

- coordonarea colaborării monetare, 

- adoptarea măsurilor corespunzătoare pentru realizarea de întreprinderi pe bază de colaborări reciproce.

■ 1986, 1 ianuarie - Spania şi Portugalia aderă la CEE, creându-se “Europa celor 12”.

■ 1987, 1 iulie - Intră în vigoare “Actul Unic European”, o primă reformă a Tratatului de la Roma. Proiectul de revizuire a “Cartei CEE” a fost convenit la reuniunea la nivel înalt de la Luxemburg (2-3 decembrie1985) şi semnat la 28 februarie 1986. 

Printre principalele obiective ale documentului: 

- crearea unei pieţe interne europene fără frontiere, până în 1992; 

- dezvoltarea tehnologică; 

- avansarea treptată către realizarea uniunii economice şi monetare; 

- cristalizarea coeziunii economice şi sociale a statelor membre; 

- adoptarea de măsuri pentru ca CEE să devină mai pregnantă pe continent şi mai democratică; 

- instituţionalizarea cooperării în domeniul politicii externe.

■ 1989, februarie - În cursul întâlnirii la nivel înalt de la Bruxelles este adoptată hotărârea privind liberalizarea mişcării capitalurilor în cadrul Comunităţii; este adoptat un pachet de măsuri vizând reducerea cheltuielilor destinate agriculturii.

■ 1990, 14 iunie – Franţa, Germania şi BENELUX semnează Convenţia de la Schengen privind libera circulaţie a persoanelor.

■ 1995, 1 ianuarie - Se crează Europa “celor 15”, prin aderarea Austriei, Finlandei şi Suediei.

■ 1996, 26 martie - Intră în vigoare Convenţia de la Schengen. 

 

 

2. Tratatul de la Maastricht privind Uniunea Europeană

 

Tratatul de la Maastricht a fost adoptat la reuniunea de la nivel înalt a şefilor de stat şi de guvern din 9-10 decembrie 1991, de la Maastricht; a fost semnat la 7 februarie 1992 şi a intrat în vigoare la 1 noiembrie 1993. 

Principalele puncte ale Tratatului privind Uniunea Europeană

Uniunea Europeană: Este fondată pe structura “Comunităţii Europene”, completată cu politici comune în domenii noi, mai ales al diplomaţiei, juridic şi poliţiei.

Comunitatea Europeană: Este moştenitoarea directă a Pieţei Comune din 1957. Ea va cunoaşte o nouă fază simbolică prin instaurarea “pieţei unice”, făcând să dispară frontierele dintre cele 12 state membre.

Moneda unică: A fost introdusă în 1999 în statele care au realizat “convergenţa” performanţelor lor economice. Marea Britanie şi Danemarca nu au participat la acest angajament.

Coeziunea economică: Pentru reducerea decalajelor în dezvoltarea regiunilor, CE va înfiinţa un fond de coeziune, destinat în esenţă protecţiei mediului şi infrastructurilor.

Parlamentul European: O procedură de codecizie este instaurată între Consiliul de Miniştri şi Parlament, dar se va atribui un drept de veto PE în câteva domenii (piaţă internă, cultură, justiţie).

Politica externă şi de securitate comună: Consiliul de Miniştri va trebui să decidă în unanimitate bazele orientărilor Consiliului European, care vor fi problemele ce vor face obiectul unei acţiuni comune şi să le definească pe cele care vor putea fi decise cu majoritate de voturi. Deciziile care au implicaţii în domeniul apărării vor fi realizate de Uniunea Europei Occidentale (UEO).

Justiţie şi afaceri interne: Aceste domenii rămân supuse unor reguli simple de cooperare între guverne, care vor cuprinde dreptul de azil, lupta împotriva toxicomaniei şi a fraudei la dimensiuni internaţionale.

Cetăţenie europeană: Tratatul instituie o “cetaţenie” a UE, de care va beneficia “orice persoană având naţionalitatea unui stat membru”.

Competenţe noi: UE dobândeşte competenţe noi, de pildă în domeniul vizelor pentru străini, al creării de reţele de comunicaţii transeuropene. Cooperarea în dezvoltare, care era de domeniul naţional, a devenit comunitară. 

La 2 iunie 1995 a fost construit “Grupul de reflecţie”, pentru pregătirea revizuirii Tratatului de la Maastricht. Grupul a fost alcătuit din 18 membri: reprezentanţi ai şefilor diplomaţiilor celor 15 ţări membre, un comisar european şi doi eurodeputaţi.

Grupul a pregătit Conferinţa interguvernamentală privind reforma Uniunii Europene (CIG). La 29 martie 1996 are loc, la Torino, reuniunea şefilor de stat şi de guvern ai UE consacrată lansării CIG în privinţa revizuirii instituţiilor europene, ce au avut ca obiectiv o reformă a acestora până la sfârşitul anului 1997, în vederea extinderii UE spre Europa Centrală şi de Est şi Cipru (circa 12 noi membri).

CIG, care s-a încheiat la sfârşitul lunii iunie 1997, a fost prevăzută prin Tratatul de la Maastricht şi reconfirmată prin deciziile Consiliului European de la Essen, Cannes şi Madrid. 

Principalele probleme puse în dezbatere:

· funcţionarea instituţiilor UE la începutul secolului XXI, când se prevedea integrarea a 12 noi membri;

· liniile politicii externe;

· apărarea comună; 

· cooperarea în materie de poliţie şi judiciar.

 

3. Tratatul de la Amsterdam 

 

A fost adoptat la reuniunea la nivel înalt din 16-17 iunie 1997, în scopul înlocuirii vechiului Tratat de la Maastricht. După 15 luni de negocieri în cadrul CIG, participanţii la reuniune nu au reuşit să se înţeleagă asupra reformei instituţiilor europene. S-au exprimat păreri divergente privind repartizarea voturilor în cadrul Consiliului de Miniştri, numărul comisarilor Comisiei Europene, sistemul de vot etc.

Prin Tratatul de la Amsterdam se doreşte crearea unei Europe mai aproape de cetăţenii săi, mai prezente pe arena internaţională şi întotdeauna capabilă să funcţioneze cu eficienţă având 20 de state membre sau mai multe.

Principalele puncte ale tratatului:

■ Libertate, securitate şi justiţie: În perspectiva viitoarelor extinderi, un nou articol prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statelor de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului de la Schengen privind libera circulaţie a persoanelor între ţările care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

■ Locuri de muncă: Un nou capitol stabileşte o mai bună coordonare între politicile naţionale de combatere a şomajului, crearea de noi locuri de muncă.

■ Social: Protocolul social, la care au subscris statele membre ale UE în 1992 - cu excepţia Angliei - a fost inclus în noul tratat, de această dată cu participarea deplină a Marii Britanii, încă de la intrarea sa în vigoare.

■ Politica externă şi de securitate comună: Şefii de stat şi de guvern ai UE elaborează în unanimitate principalele strategii comune, pe baza rapoartelor întocmite de un centru de analiză a situaţiei internaţionale. Punerea în practică a acestor strategii va fi decisă, de către statele membre, prin vot cu majoritate calificată, existând totuşi, posibilitatea ca o ţară sau alta să împiedice astfel de acţiuni invocând interese naţionale vitale. Europa va fi reprezentată pe arena internaţională de secretarul general al Consiliului de Miniştri al UE. Ea va putea apela la Uniunea Europei Occidentale (UEO) pentru buna desfăşurare a operaţiunilor de menţinere a păcii sau a misiunilor umanitare. Integrarea UEO în UE nu este prevăzută în mod automat. Ea s-ar putea realiza eventual dacă liderii statelor membre hotărăsc acest lucru în unanimitate.

■ Flexibilitate: Pentru a permite ţărilor mai pronunţat “integraţioniste” să avanseze, fără a le mai aştepta pe cele care ezită, Tratatul lansează conceptul de flexibilitate, restrângând în mod considerabil spaţiul de aplicare al acestei formule.

■ Instituţii: La data primei extinderi a UE, fiecare stat membru nu va mai dispune decât de un comisar european, cu condiţia ca până atunci sistemul de împărţire a voturilor în cadrul Consiliului de Miniştri să fie modificat, iar celor cinci ţări care au doi comisari în Consiliul de Miniştri, membre ale UE (Franţa, Germania, Marea Britanie, Spania, Italia) să li se ofere unele compensaţii, în schimbul renunţării la cel de-al doilea comisar. Dacă numărul ţărilor membre ale UE va fi mai mare de 20, se va convoca o nouă Conferinţă Interguvernamentală pentru o nouă revizuire a instituţiilor europene.


 Tratatul de la Amsterdam a fost semnat de şefii diplomaţiilor “celor 15”. A intrat în vigoare imediat după ce toate ţările membre ale Uniunii Europene l-au ratificat, în data de 01.05.1999. 

 

4. Extinderea Uniunii Europene

 

De la sfârşitul anilor ’80 relaţiile cu ţările din Europa Centrală şi de Est s-au transformat radical, lucru concretizat în recunoaşterea diplomatică, în stabilirea unor relaţii comerciale normale, sprijinirea procesului de tranziţie economică şi politică, încheierea acordurilor de asociere (acordurile europene), în cooperarea strategică în vederea pregătirii aderării ţărilor asociate.

4.1. Acordurile Europene

Negocierea acestor “Acorduri Europene” a început în 1990, primele fiind încheiate în decembrie 1992. Sunt cunoscute şi sub denumirea de “Acorduri de Asociere”.

Ele au în vedere stabilirea unui cadru favorabil dialogului politic, relaţiilor comerciale preferenţiale, inclusiv stabilirea treptată a zonelor de liber schimb, acoperind practic toate aspectele activităţii economice (servicii, cooperare economică, alinierea legislaţiilor, etc). Ele mai prevăd, de asemenea, asistenţă tehnică şi financiară. Prin Acordurile Europene, ţările asociate au dreptul de a obţine din partea UE ajutoare băneşti speciale în cadrul programului PHARE (programul de ajutorare al UE pentru reconstrucţia economică în ţările Europei Centrale şi de Est), precum şi dreptul la împrumuturi de la Banca Europeană de Investiţii (BEI). 

Acordurile Europene înlocuiesc Acordurile de Cooperare Economică şi Comercială încheiate la sfârşitul anilor ’80 şi începutul anilor ’90. Ele trebuie să fie ratificate de statele membre ale UE şi intră în vigoare numai după ratificarea şi aprobarea lor de către Parlamentul European. În aşteptarea ratificării, comerţul şi o serie de alte activităţi legate de comerţ sunt reglementate prin Acorduri Interimare (au făcut excepţie statele baltice, în cazul cărora Acordurile Europene au fost precedate de negocierea cu fiecare stat în parte a câte unui Acord de Liber Schimb).

Pentru realizarea exactă a acordurilor se înfiinţează Consilii de Asociere, care se reunesc la nivel ministerial cel puţin o dată pe an. De asemenea, se instituie un Comitet Parlamentar cu rol consultativ, care să răspundă de problemele de asociere ale UE. 

Sectoarele de cooperare sunt: 

- cooperarea industrială; 

- promovarea şi protecţia investiţiilor; 

- standarde; 

- cooperarea tehnico-ştiinţifică, învăţământul şi educaţia; 

- cooperarea în materie socială; 

- dezvoltarea regională; 

- întreprinderile mici şi mijlocii; 

- cooperarea în domeniul statisticii;

- combaterea “spălării” banilor şi a traficului de droguri; 

- protecţia mediului; 

- transporturile; 

- telecomunicaţiile.

Ţările asociate trebuie să-şi adapteze legislaţia la normele CE, apropierea treptată a legislaţiei fiind considerată drept o condiţie a integrării economice. Acordurile Europene conţin o clauză care permite suspendarea lor în cazul nerespectării drepturilor omului.

4.2. Relaţia structurată cu instituţiile UE

Este cunoscută şi sub denumirea de “dialog structurat” şi reprezintă un for multilateral în care ţările asociate se întâlnesc cu instituţiile Uniunii. Este destinată să sprijine dialogul şi consultaţiile pe probleme comunitare, în special cu dimensiune transeuropeană, precum şi în domenii ca politica externă şi de securitate, afaceri interne sau chestiuni juridice. Conceptul de “relaţie structurată” a fost stabilit în cadrul Consiliului European de la Copenhaga (iunie 1993) şi a fost perfecţionat ulterior la Essen (decembrie 1994). Relaţia structurată implică întruniri ale şefilor de stat şi de guvern (o dată pe an) şi întruniri ministeriale pe diferite teme:

- afaceri externe (de două ori pe an);

- dezvoltarea pieţei intene (finanţe, economie, agricultură) (o dată pe an);

- transport, telecomunicaţii, cercetare, mediu (o dată pe an);

- justiţie şi/sau afaceri interne (de două ori pe an);

- cultură, învăţământ (o dată pe an).

4.3. Cartea Albă a pieţei interne

A fost elaborată de Comisia Europeană (mai 1995), la cererea Consiliului European de la Essen (decembrie 1994). Cartea Albă prezintă cadrul legislativ şi normativ care face posibilă funcţionarea pieţei interne. Din momentul integrării lor în UE, ţările asociate vor trebui să adopte şi să implementeze toată legislaţia şi practicile comunitare, cunoscute sub denumirea de “moştenirea Comunităţii” (“Acquis comunitar”). 

Cartea Albă ajută ţările asociate prin faptul că:

- pune în evidenţă principalele măsuri legislative în domeniul pieţei interne, indicându-le pe cele prioritare;

- descrie structurile administrative şi tehnice de care este nevoie pentru a asigura implementarea şi aplicarea eficientă a legislaţiei;

- prezintă modalitatea în care asistenţa tehnică acordată de UE poate fi adaptată şi extinsă pentru a asigura sprijinul cel mai adecvat, pe măsura eforturilor depuse de ţările asociate.

Cartea Albă nu are caracter obligatoriu. 

Fiecare ţară asociată trebuie să-şi stabilească propriul program de armonizare legislativă, ţinând cont cu precădere de progresele pe care le face în procesul de reformă şi de propriile sale priorităţi economice sectoriale. De aceea, fiecare ţară asociată a fost invitată să elaboreze programe-cadru naţionale de armonizare a legislaţiei pieţei interne, urmărind a se asigura complementaritatea tuturor programelor PHARE relevante pentru obiectivele Cărţii Albe. Comisia Europeană acordă ajutor suplimentar prin înfiinţarea unui birou de informaţii care asigură date despre asistenţa tehnică. Acest birou este condus de Comisie şi este finanţat de un program PHARE multinaţional. Biroul acţionează ca o firmă de intemedieri care asigură concordanţă între solicitările de asistenţă şi serviciile de consultanţă existente la nivelul Uniunii. Asistenţa este asigurată de Comisie, statele membre, de alte organisme private. Cartea Albă prevede coordonarea asistenţei şi monitorizarea progreselor obţinute în implementarea recomandărilor sale.

 

5. Agenda 2000: pentru o Uniune mai puternică şi extinsă

 

La începutul mandatului său, în ianuarie 1995, preşedintele Jacques Santer a stabilit două obiective fundamentale pentru Comisia Europeană condusă de el: consolidarea Uniunii şi pregătirea extinderii acesteia. După ce semnarea Tratatului de la Amsterdam a creat cadrul necesar, la data de 16 iulie 1997 Santer a prezentat Parlamentului European Agenda 2000, strategia detaliată a Comisiei pentru consolidarea şi lărgirea Uniunii în primii ani ai secolului XXI. În opinia lui Santer, Europa se află în faţa “unui prilej istoric”.

Agenda 2000 este o strategie pentru consolidarea creşterii capacităţii concurenţiale şi de asigurare a locurilor de muncă, pentru modernizarea politicilor fundamentale şi pentru extinderea graniţelor Uniunii prin întinderea ei spre est până în Ucraina, Belarus şi Moldova. După cum a explicat şi Preşedintele Santer în faţa Parlamentului European, aceste obiective sunt în strânsă unitate: “Nu putem să ne gândim la realizarea reformelor din agricultură sau a reformelor structurale fără să ţinem cont în acelaşi timp de procesul extinderii sau de constrângerile financiare”. El a adăugat: “Elaborând raportul Agenda 2000, Comisia a încercat să rezolve tocmai acest sistem de ecuaţii”.

Raportul Comisiei a făcut o evaluare minuţioasă a stadiului de pregătire pentru aderare al celor 10 ţări candidate din Europa Centrală şi de Est, şi a recomandat, într-o primă etapă, începerea negocierilor cu Ungaria, Polonia, Estonia, Republica Cehă şi Slovenia. S-a considerat că acestea se află cel mai aproape de îndeplinirea criteriilor stabilite de Consiliul European la reuniunea la vârf de la Copenhaga din iunie 1993. Negocierile cu aceste ţări urmau să înceapă în prima parte a anului 1998; tot în această perioadă era planificată demararea negocierilor cu Ciprul, ţară candidată care primise deja o opinie favorabilă din partea Comisiei. Primele aderări la Uniunea Europeană ar putea avea loc deja în 2001, însă în Agenda 2000 se consideră că 2003 ar fi un termen mai realist.

În acelaşi timp, la reuniunea de la Helsinki din decembrie 1999, a fost luată hotărârea de începere a negocierilor de aderare cu toate cele 11 ţări candidate la aderare, inclusiv Bulgaria, România, Letonia, Lituania şi Slovacia.

În Agenda 2000 se afirmă clar că extinderea Uniunii “va presupune substanţiale costuri suplimentare pentru cei 15 membri actuali”, deşi cheltuielile respective vor fi eşalonate pe o perioadă lungă de timp. Comisia estimează că aceste costuri se vor ridica în total la 75 miliarde ECU – “un adevărat Plan Marshall pentru ţările din Europa Centrală şi de Est”, a declarat Preşedintele Santer. Totuşi, Comisia consideră că realizarea acestei sarcini nu va presupune creşterea plafonului veniturilor Uniunii (a “resurselor proprii”).

După o analiză atentă, Consiliul pentru Probleme Generale urma să prezinte un raport detaliat asupra Agendei 2000 la reuniunea Consiliului European al Şefilor de State sau Guverne de la Luxemburg din decembrie 1997. Deşi era puţin probabil ca la această reuniune Consiliul să poată dezbate toate problemele puse de raport, se aştepta ca acesta să dea lumină verde începerii negocierilor pentru aderare la începutul anului 1998.

Agenda 2000 formulează trei provocări la care Uniunea Europeană trebuie să răspundă:

■ consolidarea şi reformarea politicilor Uniunii, astfel încât ele să poată face faţă procesului de lărgire, asigurând în acelaşi timp o creştere durabilă, un nivel mai ridicat de ocupare a forţei de muncă şi condiţii de trai mai bune pentru cetăţenii Europei;

■ negocierea lărgirii Uniunii, şi pregătirea susţinută în acelaşi timp a tuturor ţărilor candidate pentru momentul aderării;

■ finanţarea procesului de lărgire, intensificarea pregătirilor şi elaborarea politicilor interne ale Uniunii.

Scopul Comisiei este orientarea mai fermă a politicilor interne către obiectivele economice şi sociale ale europenilor, paralel cu reformularea politicilor fundamentale astfel încât ele să aibă în vedere extinderea Uniunii. 

 

 

 

Principalele puncte sunt următoarele:

a. Continuarea reformei instituţionale şi revizuirea organizării şi funcţionării Comisiei

În opinia Comisiei, reforma instituţională nu a fost încă încheiată, chiar dacă Tratatul de la Amsterdam semnat în iunie 1997 a contribuit la consolidarea unei "Europe a cetăţenilor" şi a deschis calea pentru începerea negocierilor de lărgire a Uniunii.

Comisia dorea să obţină o decizie politică înainte de anul 2000 privind repartizarea voturilor statelor membre în Consiliu şi reducerea numărului membrilor Comisiei. De asemenea, Comisia solicita organizarea unei noi Conferinţe Interguvernamentale cât mai aproape după anul 2000 pentru pregătirea extinderii Uniunii cu reforme instituţionale complexe, inclusiv prin utilizarea generalizată a votului cu majoritate calificată în Consiliu.

Reforma nu va ocoli nici organizarea şi metodele de lucru ale Comisiei. Profilul şi eficienţa Comisiei vor creşte ca urmare a ratificării Tratatului de la Amsterdam, prin care se consolidează statutul şi prerogativele Preşedintelui Comisiei, iar Comisia a decis că este momentul potrivit şi pentru iniţierea unei revizuiri amănunţite a propriei organizări şi funcţionări.

b) Elaborarea politicilor interne pentru creştere, asigurarea locurilor de muncă şi a calităţii vieţii

Pentru realizarea acestor obiective se elaborează permanent strategii, însă Comisia consideră că unele dintre ele trebuie completate sau îmbunătăţite, iar altele trebuie urmărite cu mai multă consecvenţă. 

Priorităţile sunt următoarele:

■ crearea condiţiilor pentru o creştere durabilă şi asigurarea locurilor de muncă: trecerea la uniunea economică şi monetară asigură promovarea stabilităţii, eficienţei pe piaţă şi a investiţiilor. În acelaşi timp, punerea în aplicare în totalitate a Planului de Acţiune aprobat de Consiliul European de la Amsterdam ar însemna un pas important făcut spre creştere şi spre locuri de muncă rezultate dintr-o mai bună exploatare a pieţei unice. Este necesară îmbunătăţirea în continuare a condiţiilor de funcţionare a întreprinderilor mici şi mijlocii şi stimularea dezvoltării reţelelor trans-europene care, printre altele, vor lega ţările din Europa Centrală şi de Est de Uniunea Europeană.

■ elaborarea unor politici pentru "cunoaştere", dându-se un nou impuls cercetării şi dezvoltării tehnologice în cadrul Comunităţii, şi prin realizarea unor programe de studiu şi pregătire care să promoveze atât mobilitatea trans-naţională a tinerilor cât şi societatea informatică.

■ realizarea unor sisteme modernizate de asigurare a locurilor de muncă, astfel încât creşterea şi concurenţa de pe piaţă să ducă la crearea numărului maxim de locuri de muncă posibile. În acest context, este necesară reorientarea sistemelor de protecţie socială cu precădere spre asigurarea locurilor de muncă şi reformarea sistemelor de pensii şi asigurări de sănătate.

■ îmbunătăţirea condiţiilor de trai, depunându-se eforturi deosebite pentru ca, prin avantajele oferite de creştere, să se promoveze o societate caracterizată de o mai mare coeziune, mai justă. Aceasta înseamnă acordarea unei atenţii sporite faţă de sănătatea publică, mai buna aplicare şi impunere a reglementărilor din domeniul protecţiei mediului înconjurător, integrarea mai mare a consideraţiilor ecologice în proiectarea şi implementarea tuturor politicilor comunitare şi realizarea progresivă a unei zone de libertate, securitate şi dreptate.

c) Menţinerea coeziunii economice şi sociale prin Fonduri Structurale mai eficiente

Coeziunea este un element esenţial şi va deveni şi mai important după extinderea Uniunii, deoarece veniturile pe cap de locuitor în ţările candidate reprezintă doar o treime din media pe Uniune. Importanţa sa în Uniune în prezent este reflectată de programele complexe elaborate pentru regiunile rămase în urmă (Obiectivele 1 şi 6), pentru zonele industriale aflate în declin (Obiectivul 2) şi pentru zonele rurale (Obiectivul 5b). Se depun eforturi considerabile şi pentru asigurarea locurilor de muncă şi transformările din industrie (Obiectivele 3 şi 4).

Comisia este de părere că eficienţa şi vizibilitatea Fondurilor Structurale ar fi mai mari dacă cele şapte obiective s-ar reduce la trei, şi dacă administrarea acestora ar fi simplificată şi descentralizată - în esenţă prin încheierea unui nou parteneriat între Comisie, statele membre şi regiuni. Comisia propune de asemenea concentrarea cheltuielilor la Obiectivul 1 şi Obiectivul 2 (care ar fi redefinite pentru a acoperi zonele care trec prin restructurări economice şi sociale majore) asupra a 35-40% din populaţia Uniunii până în 2006, şi nu asupra a 51%, aşa cum se prevede în prezent.

Deoarece nivelul mediu al şomajului în regiunile vizate de Obiectivul 1 este cu 60% mai ridicat decât media pe UE, se propune alocarea către aceste regiuni a circa două treimi din Fondurile Structurale disponibile pentru cele 15 state membre. Comisia este de părere că în viitor va fi necesar să se aplice mai strict criteriul de calificare pentru Obiectivul 1 - şi anume acela ca Produsul Intern Brut pe cap de locuitor al regiunii în cauză să fie cu cel puţin 75% mai mic decât media pe UE.

Se va acorda prioritate programelor de îmbunătăţire a capacităţii concurenţiale în zonele vizate de Obiectivul 1 şi a diversificării economice la Obiectivul 2. Se va introduce un nou Obiectiv 3 pentru regiunile care nu sunt cuprinse la Obiectivele 1 şi 2, dar care au nevoie de sprijin pentru a-şi adapta şi moderniza sistemele de învăţământ, pregătire şi asigurare a locurilor de muncă.

Fondul de Coeziune, care se adresează ţărilor membre cu un PNB cu 90% mai mic decât media pe Comunitate şi fondurile pentru proiectele de protecţie a mediului înconjurător şi de infrastructură pentru transporturi vor rămâne neschimbate. Comisia propune ca finanţarea acestor fonduri pentru cele 15 state membre actuale să se ridice la începutul perioadei 2000-2006 la 3 miliarde ECU pe an.

d) Continuarea reformei în domeniul politicii agricole comune

Comisia doreşte ca agricultura să devină mai competitivă pe pieţele mondiale, să se adapteze mai bine nevoilor consumatorilor şi, ca urmare a priorităţii acordate dezvoltării rurale, mai sensibilă faţă de protecţia mediului înconjurător. În formularea propunerilor sale de reformă, Comisia a trebuit să aibă permanent în vedere faptul că impactul potenţial al extinderii Uniunii spre est este creşterea cu 50% a suprafeţei agricole şi dublarea forţei de muncă din agricultură. Comisia e de părere că dacă în ţările Europei Centrale şi de Est s-ar asigura preţurile subvenţionate şi sistemul de plăţi directe din cadrul politicii agricole comune, aceasta ar duce la naşterea unor diferenţe semnificative în venituri şi la alte distorsiuni sociale, ca urmare a fluxului excesiv de numerar către zonele rurale, precum şi la creşterea surplusului de zahăr, lapte şi carne din Uniune.

Comisia propune continuarea reformelor din 1992, care au reuşit să reducă surplusurile de producţie, fără să afecteze creşterea în medie cu 4,5% a veniturilor agricultorilor.

Obiectivele strategice ale politicii agricole comune pentru viitor sunt următoarele:

■ îmbunătăţirea capacităţii concurenţiale prin aplicarea unor preţuri mai reduse;

■ garantarea siguranţei şi calităţii alimentelor pentru consumatori;

■ asigurarea unor venituri stabile şi a unui nivel de trai satisfăcător pentru comunitatea agricolă;

■ elaborarea unor metode de producţie ecologice;

■ integrarea obiectivelor ecologice în instrumentele sale strategice;

■ încercarea de a se realiza alternative de venituri şi locuri de muncă pentru agricultori şi familiile acestora.

Politica rurală: creşterea cererii pentru o agricultură mai ecologică, precum şi folosirea pe scară tot mai largă a zonei rurale pentru recreere creează noi obligaţii şi posibilităţi de dezvoltare pentru agricultură. Comisia este în favoarea acordării unui rol mai important măsurilor agro-ecologice, mai ales în favoarea celor care presupun un efort suplimentar din partea agricultorilor, cum ar fi cultivarea de produse organice sau menţinerea unor habitate semi-naturale. Prin reorganizare, în sensul definirii mai exacte a obiectivelor politicilor structurale, se va urmări atingerea şi a altor aspecte ale dezvoltării rurale durabile.

Administrarea politicii agricole comune: se va pune un nou accent pe simplificarea masivă a reglementărilor şi pe aplicarea acestora într-o manieră descentralizată. Deşi ca urmare a reformelor recente, politica agricolă comună a devenit mai eficientă şi mai transparentă, s-au constatat şi o serie de inconsecvenţe şi suprapuneri. Comisia consideră că statelor membre şi regiunilor trebuie să li se acorde mai multe răspunderi pentru implementare.

 

 

 

 

 

5.1. Problematica extinderii: "Un nou impuls pentru dezvoltarea şi integrarea economiei europene globale"

5.1.1. Aplicarea criteriilor

La cererea Consiliului, Comisia a elaborat opinii asupra fiecărei cereri de aderare, pe baza răspunsurilor acordate de fiecare ţară la un chestionar, a evaluărilor realizate de statele membre, a rapoartelor Parlamentului European, a rezoluţiilor şi activităţii altor organisme. Sarcina era diferită faţă de cele trei etape de extindere anterioare, pentru că de această dată era vorba de mai mult decât o simplă evaluare a capacităţii candidaţilor de a aplica întregul corp de legi, reglementări, norme şi standarde cunoscute sub numele de acquis comunitar. Şi acest corp s-a îmbogăţit în timp foarte mult, însă criteriile de la Copenhaga cuprind consideraţii politice şi economice mai generale. Aceste criterii solicitau Comisiei să privească în viitor şi să evalueze progresele pe care le-ar putea face ţările candidate, şi de asemenea să anticipeze evoluţiile viitoare în politicile Uniunii.

Criteriile de la Copenhaga

În iunie 1993, la întâlnirea Consiliului European de la Copenhaga s-au adoptat criteriile care urmează să fie aplicate de ţările candidate din Europa Centrală şi de Est. Pentru a dobândi calitatea de membru este necesară îndeplinirea următoarelor criterii:

■ stabilitatea instituţiilor care garantează democraţia, statul de drept, drepturile omului, precum şi respectul şi protecţia minorităţilor;

■ existenţa unei economii de piaţă funcţionale, cât şi capacitatea de a face faţă concurenţei şi forţelor de piaţă din cadrul Uniunii;

■ capacitatea de a-şi asuma obligaţiile de membru, inclusiv acceptarea obiectivelor uniunii politice, economice şi monetare.

5.1.2. Concluziile Comisiei

Democraţia şi statul de drept: în general, constituţia şi sistemul instituţional al tuturor ţărilor candidate respectă principiile democraţiei. Dar nu este suficient să se subscrie la aceste principii - ele trebuie să fie practicate zi de zi.

Deşi mai multe dintre ţările candidate mai au paşi de făcut pe calea aplicării în practică a democraţiei, doar Slovacia este în situaţia de nu îndeplini criteriile politice necesare.

O economie de piaţă funcţională, presiunea concurenţială şi forţele de pe piaţă: toate ţările au înregistrat progrese însemnate în tranziţia spre o economie de piaţă, însă, în general, reforma structurală este departe de a fi încheiată, mai ales în sectoarele bancar, financiar şi al asigurărilor sociale.

Deşi nici una dintre ţările candidate nu îndeplineşte în totalitate criteriile economice, se consideră că în câţiva ani mai multe dintre ele vor fi în situaţia de a le putea îndeplini. Ungaria şi Polonia sunt cel mai aproape de îndeplinirea acestor condiţii, iar Republica Cehă şi Slovenia nu au rămas nici ele cu mult în urmă. Estonia dispune de o economie de piaţă, însă trebuie să mai întreprindă unele acţiuni pentru a putea rezista la presiunea concurenţială. Slovacia îndeplineşte acest din urmă criteriu, însă nu se poate considera că dispune de o economie de piaţă funcţională.

Obiectivele uniunii politice, economice şi monetare: ţările candidate au demonstrat că sunt pregătite să contribuie la acţiuni concrete în cadrul politicii externe şi de securitate comune. Totuşi, în privinţa uniunii monetare, este puţin probabil ca ţările candidate să fie capabile să se integreze în sistemul monedei unice imediat după aderare. Ele vor trebui însă să se conformeze regulilor cărora li se supun viitorii membri ai Uniunii Monetare Europene, şi anume garantarea independenţei băncilor centrale, coordonarea politicilor economice, adoptarea secţiunilor relevante din Pactul de Stabilitate şi abandonarea finanţării directe de la buget a deficitului din sectorul public.

Asumarea obligaţiilor calităţii de membru (acquis-ul comunitar): ţările candidate se află abia la începutul procesului de încorporare a legislaţiei Uniunii în legislaţiile lor naţionale. Deşi perioadele de tranziţie pot fi justificate în unele cazuri, Consiliul European a exclus ferm posibilitatea aderării unor state în cazul adoptării parţiale a acquis-ului comunitar. De aceasta se leagă în mod direct şi capacitatea sistemelor administrative şi judiciare din aceste ţări de a aplica şi impune acquis-ul comunitar.

Agenda 2000 cuprinde rapoartele Comisiei Europene, adopate oficial la 15 iulie 1997 şi anunţate tot oficial la 16 iulie 1997, în cadrul Parlamentului European. Aceste rapoarte se referă la extinderea UE, reforma Politicii Agricole Comune (PAC), reforma politicilor structurale şi a cadrului financiar al UE în perioada 2000-2006. 

Comisia Europeană a recomandat începerea negocierilor de aderare la UE cu Ungaria, Polonia, Cehia, Estonia, Slovenia şi Cipru. Argumentele Comisiei au fost:

- Polonia. Cu cei 38,6 milioane de locuitori ai săi, Polonia este cea mai mare şi cea mai populată din ţările candidate. Produsul Intern Brut (PIB) pe locuitor, care reprezintă 31% din media UE, îi va permite, pe termen mediu, să facă faţă competiţiei cu ceilalţi membri ai UE, în cazul în care îşi va continua reformele. Una din problemele cele mai importante pe care va trebui, însă, să le soluţioneze este modernizarea agriculturii, care foloseşte 27% din forţa activă de lucru şi reprezintă 6,6% din producţia naţională. Se impun, de asemenea, reforma sistemului pensiilor şi asigurărilor sociale, importante investiţii în sectorul transporturilor şi pentru protejarea mediului înconjurător.

- Cehia. Cu un PIB reprezentând 55% din media pe UE şi cu unul din nivelurile cele mai reduse de şomaj pe ansamblul Europei, Cehia (10,3 milioane de locuitori) a făcut progrese substanţiale, dar se impun reforme suplimentare; perturbările monetare au dovedit că sunt necesare noi măsuri pentru controlul sistemului financiar.

- Ungaria. Unul din atuurile cele mai importante ale Ungariei este că a transpus cu succes în practică legislaţia Uniunii Europene. Şi această ţară are însă probleme. PIB reprezintă doar 37% din media UE. PIB-ul a înregistrat o apreciabilă scădere, de aproape 20%, între 1989–1993, economia reîncepând în ultima vreme să crească, într-un ritm insuficient.

- Slovenia. Cu un PIB pe locuitor reprezentând 59% din media UE, Slovenia este cea mai bogată dintre toate ţările candidate. Ea are o economie de piaţă funcţională, în mare parte privatizată şi este capabilă, pe termen mediu, să facă faţă competiţiei suplimentare, în momentul când va deveni membră a UE. Pe de altă parte, sporurile apreciabile de salarii au redus competitivitatea; există, de asemenea, probleme ecologice destul de serioase în această ţară cu 2 milioane de locuitori.

- Estonia. Dintre toate ţările baltice, Estonia (1,5 milioane locuitori) a primit notele cele mai bune. Ea rămâne, însă, o ţară săracă, cu un PIB reprezentând 23% din media UE. Ca atuuri se înscriu liberalizarea sistemului de comerţ exterior şi privatizarea masivă a sectorului public. Creşterea deficitului comercial ar trebui să constituie un semnal de alarmă.

- Cipru. Această ţară insulară, împărţită între comunităţile greacă şi turcă, are un statut aparte. Problemele economice sunt relativ puţine, deşi treimea nordică a ţării, ocupată de trupele turce, este mult mai săracă faţă de zona sudică, a cărei prosperitate se datorează turismului. 

Principalul argument al CE este că toate aceste ţări sunt democratice, au instituţii stabile şi economii de piaţă funcţionale. 

 

Impactul lărgirii asupra politicilor Uniunii Europene

Concluzia Agendei 2000 este că lărgirea Uniunii va aduce cu sine importante avantaje politice şi economice. Diferenţele între statele membre vor fi însă mai marcate şi ajustările din sectoarele economice şi din regiuni vor trebui să fie atent pregătite. Ţările candidate vor avea nevoie de investiţii substanţiale în domenii cum ar fi protecţia mediului înconjurător, transporturi, industria energetică, restructurare industrială, infrastructură pentru agricultură şi societatea rurală. Centralele nucleare vor trebui aduse la standarde de siguranţă internaţional acceptate.

Pregătiri mai intense pentru lărgire

În esenţă, ca urmare a măsurilor de intensificare a pregătirilor pentru extinderea Uniunii, ţările candidate vor trebui să preia cât mai mult din acquis-ul comunitar înainte de aderare. Astfel negocierile se vor putea baza pe principiul că acquis-ul va fi aplicat la aderare - Comisia se opune cu fermitate ideii de a le permite ţărilor candidate să-şi găsească portiţe de scăpare sau derogări de la obligaţiile pe care le au de îndeplinit.

Dorind să dea mai mult avânt perioadei de pre-aderare, Comisia a recomandat un nou cadru, un Parteneriat pentru Aderare pentru fiecare ţară candidată, şi un nou sistem de planificare şi evaluare a rezultatelor obţinute de fiecare ţară.

Parteneriatele pentru aderare: acestea vor reuni toate formele de asistenţă acordate ţărilor din Europa Centrală şi de Est într-un singur cadru. 

Acestea se referă la următoarele:

■ angajamente clare ale ţărilor candidate faţă de democraţie, o politică macroeconomică stabilă şi securitate nucleară;

■ un program naţional de adoptare a acquis-ului comunitar în conformitate cu un calendar exact, cu respectarea priorităţilor identificate în opinia Comisiei. Acordarea asistenţei financiare de către UE va depinde de realizarea acestor obiective şi de progresele înregistrate;

■ mobilizarea tuturor resurselor Uniunii folosite în sprijinul pregătirii ţărilor candidate. În prezent, aceste resurse sunt reprezentate de programul PHARE, dar se pot elabora şi alte noi forme de asistenţă.

Comisia recomandă ca, pe măsură ce ţările candidate adoptă progresiv acquis-ul, să li se ofere prilejul de a participa la programele Uniunii.

Conferinţa Europeană: subliniind faptul că lărgirea este un proces pe termen lung care afectează întreaga Europă, Comisia propune organizarea unei conferinţe anuale la nivelul şefilor de state şi guverne, cu participarea Preşedintelui Comisiei şi cu implicarea statelor membre şi a aspirantelor la calitatea de membru. Conferinţa ar deveni un forum pentru consultări într-o gamă largă de probleme în domeniul politicii externe şi de securitate comune, al justiţiei şi afacerilor interne.

 

5.2. Cadrul financiar pentru perioada 2000-2006

"Noul cadru financiar… va trebui să asigure o finanţare coerentă în limite bugetare rezonabile, pentru dezvoltarea politicilor comunitare şi preluarea impactului asupra Uniunii a primirii de noi membri…"

Comisia a ajuns la concluzia că nu va fi necesară ridicarea plafonului cheltuielilor curente, care în prezent este de 1,27% din Produsul Naţional Brut al statelor membre. 

Noul cadru financiar presupune îndeplinirea a trei cerinţe:

■ trebuie să acopere o perioadă suficient de lungă;

■ trebuie să poată finanţa cerinţele fundamentale;

■ trebuie să asigure administrarea corespunzătoare a finanţelor publice.

Pe baza ratei de creştere medii de 2,5% în UE şi de 4% în ţările candidate, resursele suplimentare estimate până în anul 2006 se cifrează la aproximativ 20 miliarde ECU. Cheltuielile totale planificate vor creşte cu 17%, ceea ce ar permite şi păstrarea unei rezerve tampon, deoarece nivelul cheltuielilor este mai mic decât creşterea anticipată de 24% a PNB:

■ cheltuielile în cadrul politicii agricole comune pot fi finanţate fără dificultăţi previzibile în limitele anuale curente ale creşterii cheltuielilor, de 74% din creşterea PNB. Reformele vor trebui să genereze economii de 3,7 miliarde ECU până în anul 2006, însă sprijinirea veniturilor directe va aduce suplimentar suma de 7,7 miliarde ECU, iar cheltuielile actuale cu împădurirea, pensionarea timpurie şi alte măsuri vor aduce alte 2,8 miliarde ECU.

■ cheltuielile cu politicile structurale vor rămâne fixate la limita actuală de 0,46% din PNB, ceea ce reprezintă 275 miliarde ECU pentru întreaga perioadă. Din această sumă, 210 miliarde ECU se vor cheltui pe operaţiuni în statele membre existente, inclusiv cele 20 miliarde ECU care se vor aloca pentru Fondul de Coeziune. După aderare, noile state membre vor primi o sumă totală de 38 miliarde ECU, inclusiv partea care le revine din Fondul de Coeziune, iar ajutorul de pre-aderare pentru cheltuielile în domeniul transporturilor şi al protecţiei mediului înconjurător ale ţărilor candidate va fi de 7 miliarde ECU. Celelalte cheltuieli vor creşte odată cu creşterea PNB, deşi Comisia crede că vor creşte mai rapid cheltuielile în domeniul politicilor care pot contribui în măsură mai mare la creştere şi la asigurarea locurilor de muncă.

 

6. Instituţiile Uniunii Europene. Prezentarea generală 

Înainte de a trece la prezentarea propriu-zisă a acestor instituţii, o precizare este necesară: în momentul de faţă, în mod esenţial, “scheletul“ instituţional al Uniunii Europene este reprezentat de structurile Comunităţii Europene, aşa cum au evoluat ele din 1952, respectiv 1958, şi până astăzi.

Încă de la început, sarcina realizării scopurilor pentru care au fost create cele trei Comunităţi (CECO, CEEA, CEE) a fost încredinţată unui număr de patru instituţii: Comisia, Consiliul, Parlamentul European şi Curtea de Justiţie. La acestea s-a adaugat ulterior Curtea de Conturi, care există din 1977, dar a fost formal menţionată ca instituţie fundamentală abia în Tratatul de la Maastricht. Prin acest Tratat au fost înfiinţate şi o serie de alte instituţii noi, importante pentru funcţionarea ansamblului comunitar, dar fără să joace un rol esenţial.

Cât priveşte sediile principalelor instituţii comunitare, acestea au rămas neschimbate: Comisia Europeană şi Consiliul UE la Bruxelles, Curtea de Justiţie şi Curtea de Conturi la Luxemburg, Parlamentul European la Strasbourg (în timpul sesiunilor ordinare), Luxemburg (o parte din Secretariatul General) şi Bruxelles (comisii parlamentare, grupuri politice, sesiuni extraordinare, o altă parte din Secretariat).

Nu putem încheia această trecere în revistă fără a menţiona Banca Europeană de Investiţii, cu sediul la Luxemburg, “arma financiară“ a Uniunii Europene, a cărei sarcină este de a contribui prin împrumuturi şi prin utilizarea propriilor resurse la dezvoltarea echilibrată a ţărilor membre ale UE. Priorităţile sale de ultimă oră includ dezvoltarea reţelelor transeuropene de transport şi sprijinirea capitalului de risc cu ajutorul căruia se speră într-o dezvoltare susţinută a întreprinderilor mici şi mijlocii care să ducă, prin crearea de noi locuri de muncă, la reducerea şomajului - devenit un fenomen îngrijorător la nivelul UE.

Revenind la prezentarea propriu-zisă a instituţiilor UE, trebuie spus că, până în iulie 1967 cele trei Comunităţi au avut Consilii şi Comisii separate (pentru CECO, Comisia se numea “Înalta Autoritate“), în timp ce Parlamentul European şi Curtea de Justiţie sunt comune, din 1958, pentru cele trei Comunităţi.

Din 1967 există un singur Consiliu şi o singură Comisie, această fuziune a instituţiilor iniţiale fiind considerată un prim pas spre o Comunitate Europeană unică, generată de un singur Tratat (este ceea ce s-a realizat prin Tratatul de la Maastricht din Olanda, semnat la 7 februarie 1992 şi intrat în vigoare la 1 noiembrie 1993).

O scurtă prezentare a principalelor cinci instituţii comunitare ne va permite cunoaşterea interrelaţionării pentru cele care alcătuiesc aşa-numitul “triunghi instituţional“:

Comisia Europeană este compusă în prezent din 20 de membri (comisari), aprobaţi prin acordul guvernelor statelor membre ale UE şi al Parlamentului European (până la intrarea în vigoare a Tratatului de la Maatricht fiecare stat îşi propunea comisarul - sau comisarii săi - iar ceilalţi membri îl confirmau prin acordul lor, procedura fiind practic interguvernamentală). În timpul mandatului, care durează cinci ani, comisarii sunt independenţi, atât faţă de guvernele ţărilor de unde provin, cât şi faţă de Consiliul UE, acestea neputând demite un membru al Comisiei. Cu toate acestea, Parlamentul European poate cere printr-o moţiune de cenzură demisia în bloc a Comisiei, caz în care ea continuă să gestioneze problemele curente până în momentul înlocuirii sale efective.

În termeni generali, rolul Comisiei Europene cuprinde funcţiile de gardian al Tratatului UE, organ executiv al Uniunii, deţine monopolul cvasi-total al iniţiativei în procesul legislativ şi este apărător al intereselor Uniunii Europene în faţa Consiliului, acesta din urmă fiind, prin definiţie, reprezentant al intereselor statelor membre. În plus, Comisia mai are şi o funcţie de reprezentare internă şi externă.

Numărul comisarilor nu este o constantă, la origini Comisia numărând doar nouă membri (într-o Comunitate cu şase state). Din 1995, vârful piramidei este compus din 20 de comisari, dar va continua să crească odată cu aderarea primelor ţări din Europa Centrală şi de Est.

Consiliul Uniunii Europene este compus din reprezentanţi ai guvernelor statelor membre. La reuniunile sale participă, de regulă, miniştrii responsabili cu sectorul aftat în discuţie (fiecare guvern îşi trimite ministrul său), însă există şi un secretariat permanent (Secretariatul General al Consiliului UE), precum şi reuniuni la nivelul ambasadorilor statelor comunitare şi al adjuncţilor acestoara, în ceea ce se numeşte “Comitetul Reprezentanţilor Permanenţi“ (COREPER 2 - pentru ambasadori, COREPER 1 - pentru adjuncţii lor).

Deşi miniştrii de externe sunt consideraţi principalii reprezentanţi în Consiliu (ei se reunesc în Consiliul Afacerilor Generale ce asigură coordonarea orizontală şi politica externă), titularii portofoliilor de la finanţe, agricultură, transporturi, economie, protecţie socială, industrie, protecţia mediului etc. se întâlnesc frecvent, singuri sau cu miniştrii de externe. Odată cu apariţia Uniunii Economice şi Monetare şi a monedei unice EURO, rolul miniştrilor de finanţe a crescut considerabil, ei ajungând să-i concureze ca importanţă pe miniştrii de externe.

La “summit-ul“ din decembrie 1974, şefii de stat (pentru Franţa) sau de guverne (pentru celelalte ţări membre) au stabilit să se întâlnească în mod regulat în ceea ce se numeşte de atunci “Consiliul European“. La reuniunile acestuia participă, în mod obligatoriu, preşedintele Comisiei Europene, unul dintre comisari (de obicei cel responsabil cu politica externă) precum şi miniştrii de externe din cele 15 ţări membre ale UE. Până în 1985, numărul întrunirilor Consiliului European era de trei în fiecare an. Din 1986, ele s-au redus la două, câte una în perioada fiecărei preşedinţii bianuale a UE.

Preşedinţia Consiliului UE este deţinută prin rotaţie, câte şase luni, de fiecare stat membru. Dacă iniţial ordinea era alfabetică (cu numele fiecărei ţări scris în limba sa oficială) astăzi, pentru a se evita instituirea unei reguli justificabile doar din punct de vedere alfabetic precum şi riscul unor eventuale şicane pe care preşedinţii consecutivi şi le-ar putea face unul altuia, ordinea a fost oarecum schimbată astfel încât, de exemplu, în 1997, 1998 şi 1999 ordinea preşedinţiilor se prezintă astfel: Olanda, Luxemburg, Marea Britanie, Austria, Germania şi Finlanda.

Aşa cum am menţionat deja, Consiliul UE este asistat de un mare număr de grupuri de lucru, precum şi de COREPER, acesta din urmă având rolul de a filtra dosarele şi de a pregăti problemele de pe ordinea de zi a Consiliului de Miniştri.

În ceea ce priveşte Parlamentul European (P.E.), până la ultima exindere din 1995 când au aderat la UE Austria, Finlanda şi Suedia, acesta număra 518 membri (desigur că numărul a crescut permanent din 1958, odată cu fiecare nou membru primit în Comunitatea Europeană). În formula unei Uniuni Europene cu 15 membri, Parlamentul European numără 626 eurodeputaţi, desemnaţi prin sufragiu universal şi direct în statele din care provin.

De menţionat că procedura electorală nu este uniformă, deşi au existat o serie de proiecte în acest sens (recent, dezbaterea pe această temă a fost redeschisă), chestiunea ţinând de resortul iniţiativei parlamentare. Opoziţia unor state cum ar fi Marea Britanie, care ţin la procedurile lor tradiţionale, nu a permis însă adoptarea unor norme electorale unice pentru alegerea membrilor Parlamentului European.

Repartizarea celor 626 de locuri în instituţia parlamentară a UE este următoarea : - Germania : 99 locuri; - Franţa, Italia, Marea Britanie : câte 87 locuri fiecare; - Spania : 64 locuri; - Olanda : 31 locuri; - Belgia, Grecia, Portugalia : câte 25 locuri fiecare; - Suedia : 22 locuri; - Austria : 21 locuri; - Danemarca şi Finlanda: câte 16 locuri fiecare; - Irlanda : 15 locuri; - Luxemburg : 6 locuri.

Primele alegeri directe pentru Parlamentul European au avut loc la 10 iunie 1979, iar cele mai recente la 10-13 iunie 1999. Principala competenţă a Parlamentului European se manifestă în domeniul bugetar, acesta având posibilitatea de a respinge în întregime adoptarea bugetului comunitar. A făcut acest lucru pentru prima dată în decembrie 1979 când a respins proiectul de buget pentru anul 1980, a două oară în 1985, iar cel mai recent caz îl constituie refuzul PE, în decembrie 1998, de a acorda descărcarea bugetară pentru anul 1996, ceea ce a dus la votarea unei moţiuni de cenzură la adresa Comisiei Europene la 14 ianuarie 1999 (aceasta nu a întrunit însă majoritatea cerută pentru adoptare - două treimi din numărul total de voturi, reprezentând în acelaşi timp jumătate plus unu din totalul membrilor Parlamentului - astfel încât a fost respinsă).

Parlamentul European are, în acelaşi timp, ultimul cuvânt în ceea ce priveşte cheltuielile comunitare neobligatorii (cheltuieli administrative, fondul social european - FSE, fondul de dezvoltare regională - FEDER, fondurile alocate cercetării, domeniului energetic, politicii industriale etc. - în total 27,5% din bugetul total al Uniunii Europene).

Întreaga existenţă a Parlamentului European este marcată de o luptă permanentă pentru sporirea competenţelor. În domeniul legislativ, puterea sa originară era relativ restrânsă, constând în principal în emiterea unor avize consultative. Tratatele originare menţionau însă şi sectoare în care era necesar avizul conform al instituţiei parlamentare (de exemplu, în cazul încheierii acordurilor de asociere cu terţe ţări sau al ratificării acordurilor de aderare la UE). Din anul 1987, odată cu intrarea în vigoare a Actului Unic European (prima modificare majoră adusă Tratatelor de constituire a Comunităţilor Europene) s-a introdus o procedură de cooperare între Consiliul UE, Comisia Europeană şi Parlamentul European, aplicabilă deciziilor ce se iau cu majoritate calificată în domeniile ce ţin de piaţa internă, politica socială, coeziunea economică şi socială, cercetarea ştiinţifică.

Tratatul de la Maastricht (semnat în 1992, intrat în vigoare la 1 noiembrie 1993) a introdus o nouă procedură numită “procedura de codecizie“ care ancorează şi mai mult Parlamentul European în procesul de decizie legislativă, iar Tratatul de la Amsterdam (semnat în 1997, intrat în vigoare la 1 .05.1999) a simplificat şi extins codecizia astfel încât să devină operaţională într-un număr sporit de domenii.

Curtea de Justiţie este compusă din 15 judecători (câte unul pentru fiecare stat membru) numiţi prin acordul guvernelor ţărilor UE pentru o perioadă de 6 ani, ea având rolul de a asigura implementarea prevederilor Tratatului. Cei 15 judecători sunt asistaţi de 8 avocaţi generali. Există şi un Tribunal de Primă Instanţă însărcinat cu soluţionarea cauzelor de mai mică importanţă, pentru a nu se aglomera foarte mult activitatea Curţii de Justiţie.

Ultima instituţie (care exista înainte de ratificarea Tratatulului de la Maastricht) este Curtea de Conturi. Înfiinţată în anul 1977, dar fără a fi din punct de vedere strict juridic o instituţie comunitară până la intrarea în vigoare a Tratatului de Uniune Europeană (1 noiembrie 1993), ea este compusă din 15 membri aprobaţi prin decizia unanimă a Consiliului UE, după consultarea Parlamentului European.

Rolul Curţii de Conturi este acela de a controla dacă veniturile şi cheltuielile din bugetul comunitar au fost legal obţinute şi utilizate şi dacă managementul financiar al Uniunii Europene a corespuns programului stabilit la începutul anului pentru care se efectuează controlul. Rezultatul acestui control se concretizează într-un raport anual pe baza căruia Parlamentul European acordă Comisiei Europene descărcarea bugetară.

Aşa cum am menţionat, urmare deciziilor adoptate la Maastricht, în 1992, au fost înfiinţate o serie de noi instituţii comunitare :

- Comitetul Economic şi Social (ECOSOC), cu rol esenţialmente consultativ şi sediul la Bruxelles. El exista înainte de adoptarea Tratatului de la Maastricht, însă nu era legalizat ca instituţie comunitară. Este compus din 222 membri, reprezentanţi ai grupurilor de interese economico-sociale din statele UE;

- Institutul Monetar European, cu sediul la Frankfurt. Deschis la 1 ianuarie 1994, el a avut rol de precursor al Băncii Centrale Europene, înfiinţată la 1 ianuarie 1999 odată cu apariţia monedei unice EURO;

- Agenţia Europeană pentru Protecţia Mediului, cu sediul în Danemarca;

- EUROPOL, cu sediul în Olanda, se vrea a fi precursorul unei viitoare poliţii comune europene;

- Observatorul pentru Droguri, cu sediul în Portugalia;

- Oficiul pentru Medicamente (în Marea Britanie); 

- Fundaţia Educaţiei Permanente (în Italia);

- Oficiul de Formare pentru Ţările din Est (în Grecia);

- Oficiul pentru Sănătate şi Protecţia Muncii (în Spania); 

- Oficiul de Inspecţie Veterinară (în Irlanda);

- Comitetul Regiunilor, cu sediul la Bruxelles, (în Belgia).

 

7. Evoluţia Uniunii Europene

7.1. Dinamismul comunitar

Dreptul comunitar nu poate fi studiat în raport cu nişte repere stabile, el fiind un sistem normativ creat pentru atingerea, pe de o parte, a unui obiectiv pe termen scurt - construcţia Pieţei interne Unice, iar pe de altă parte a unuia politic, pe termen lung - Uniunea Europeană.

De la evocarea în preambulul Tratatului Comunităţii Economice Europene, în 1957, a obiectivului de creare “a unei Uniuni fără încetare tot mai strânse între statele membre“, la Consiliul European care a fixat drept finalitate a Conferinţei interguvernamentale asupra Uniunii Europene, deschisă în 1990, construirea unui cadru în care ansamblul relaţiilor între statele membre să se poată transforma într-o Uniune Europeană dotată cu mijloace de acţiune necesare, atestă caracterul eminamente evolutiv al Comunităţilor Europene.

Aceeaşi abordare îşi găseşte confirmarea în preambulul Tratatelor de la Maastricht şi Amsterdam, care consacră hotărârea statelor membre ale UE “de a continua procesul de creare a unei Uniuni fără încetare tot mai strânse între popoarele Europei“.

În măsura în care obiectivul este constituirea unei Uniuni Europene cu toate atributele sale stipulate prin Tratatul de la Amsterdam, juristul nu poate analiza o situaţie de fapt, ci un proces care se dezvoltă într-o interacţie constantă cu lumea exterioară. Leóntin - Jean Constantinesco, profesor francez de origine română, sesiza corect acest lucru atunci când scria că: “Integrarea Europeană nu este un fapt, ci o devenire; ea nu este o situaţie fixă, ci un proces; nu este un rezultat, ci acţiunea menită să ducă la acest rezultat.“

Dinamismul comunitar se datorează mai întâi concepţiei generale a părinţilor fondatori ai Comunităţilor Europene care, conştienţi de imposibilitatea edificării printr-o decizie unică a întregului ansamblu existent astăzi, au ales calea unui demers progresiv, bazat pe o solidaritate parţială, dar care să se poată dezvolta în timp, pe măsură ce imprejurările au permis-o.

Această viziune se regăseşte încă din preambulul Tratatului Comunităţii Europene a Cărbunelui şi Oţelului (CECO), când creatorii acesteia se declarau “... conştienţi că Europa nu se va construi decât prin realizări concrete care să creeze mai întâi o solidaritate de fapt şi prin stabilirea de baze comune pentru dezvoltarea economică“. Regăsim aceeaşi abordare şi în preambulul Tratatului CEE, cinci ani mai târziu (în 1958). În sfârşit, Actul Unic European din 1987 face referire clară la acelaşi obiectiv atunci când statele membre se declară “animate de voinţa de a continua opera începută prin Tratatele CE şi de a transforma ansamblul relaţiilor între ele într-o Uniune Europeană, în conformitate cu declaraţia solemnă de la Stuttgart, din 19 iunie 1983“. Remarcăm aici trecerea de la formula de “uniune a popoarelor“ la cea de “uniune a statelor“.

Este momentul să precizăm că termenul de “Uniune Europeană“ îşi datorează succesul iniţial remarcabilei sale ambiguităţi. El permitea evitarea, până la un punct, a dezbaterii între conceptul de federaţie şi cel de confederaţie astfel încât, în anii `80, vorbind despre Uniunea Europeană se avea în vedere mai puţin un obiectiv determinat, cât mai degrabă o mişcare spre o Comunitate care să se comporte de o manieră mai solidară în eforturile sale de depăşire a obstacolelor inerente realizării construcţiei europene. De altfel, disputa federaţie - confederaţie se perpetuează şi astăzi, când cadrul normativ comunitar a evoluat substanţial prin apariţia Tratatului de la Amsterdam.

Cert este că această “nedeterminare a finalităţilor“ a permis evoluţiile suscesive ale edificiului comunitar, acestea putând fi prezentate mai degrabă ca fructe ale necesităţii, decât ca etape spre un obiectiv predeterminat.

Se pot găsi diferite ilustrări ale dinamismului comunitar. Există mai întâi un dinamism organizat prin Tratatul originar al Comunităţii Economice Europene. Astfel, articolul 138 care prevede alegerea Parlamentului European prin sufragiu universal direct, articolul 201 privind resursele proprii ale Comunităţii şi articolul 235 referitor la posibilitatea extinderii competenţelor comunitare constituie tot atâtea mijloace de a face să evolueze construcţia iniţială.

Există apoi un dinamism născut din practica instituţiilor, căci acestea au fost constrânse să coopereze între ele pentru a permite Comunităţii să funcţioneze. De aici numărul mare de schimburi de scrisori, de declaraţii comune şi de soluţii născute din nevoia de a umple zonele gri din Tratat într-o epocă în care funcţionarea ansamblului nu se putea realiza fără aceste ajustări “din mers“ deoarece Tratatul originar nu avusese cum să prevadă multitudinea de situaţii ce trebuiau rezolvate pe parcurs. Frecvent, revizuirile ulterioare ale Tratatelor vin să codifice practicile existente, un exemplu fiind includerea în Tratatul de la Maastricht a dreptului cetăţenilor UE de a depune petiţie către Parlamentul European, drept acceptat cutumiar încă înaintea intrării în vigoare a actului normativ amintit.

Dar uneori dinamismul apare de manieră externă în raport cu Tratatul şi utilizează calea interguvernamentală. Este cazul evoluţiei Consiliului European, multă vreme cameleon instituţional ce putea fi, atât Consiliu de Miniştri în cadrul Comunităţilor Europene, cât şi forum interguvernamental al statelor membre, şi care nu era oficializat decât prin menţionarea sa în articolul 2 al Actului Unic European, ceea ce nu-l făcea însă să devină o instituţie comunitară. Odată cu intrarea în vigoare, la 1 noiembrie 1993, a Tratatului de la Maastricht, Consiliul European a devenit oficial instituţie a Uniunii Europene.

Cert este că asistăm la un fenomen de dinamism extern, de la interguvernamental spre integrat, care există însă şi în formele de cooperare între statele membre, nu doar în structurile comunitare integrate. Însuşi Tratatul CEE introduce cooperarea în câmpul comunitar şi dă Comunităţii competenţa de a se organiza. Ulterior, Actul Unic European face o menţiune expresă în articolul 102 A, prin care introduce noţiunea de “cooperare economică şi monetară”. Această obligaţie de cooperare nu este fără consecinţe juridice. Astfel, articolul 118 din Tratatul CEE încredinţează Comisiei Europene sarcina de a promova o cooperare strânsă între statele membre în domeniul social. În faţa unui recurs al Consiliului UE privind procedura aleasă de Comisie pentru atingerea acestui obiectiv, Curtea de Justiţie a Comunităţilor Europene a apreciat că articolul 118 conferă Comisiei competenţe implicite, ceea ce face ca procedura aleasă de aceasta să rămână valabilă.

Cât despre cooperarea în domenii care nu intrau în câmpul Tratatului, s-a manifestat teama de a nu vedea acest tip de cooperare antrenând o alunecare de la integrat spre interguvernamental. Se dădea exemplu, în acest sens, crearea în 1974 a Consiliului European, care a jucat în primii ani un rol perturbator în mecanismul instituţional prin încercarea de a plasa integrarea Europeană sub o pălărie interguvernamentală.

Dar, în ciuda opoziţiilor conjuncturale, încrederea reciprocă şi acordul ce s-a stabilit progresiv între statele membre ale Uniunii Europene în privinţa obiectivelor de urmat au contribuit la o evoluţie în sens invers, de la cooperare spre integrare.

Cel mai bun exemplu este ilustrat de cooperarea politică europeană care a debutat în 1970 într-o formă pur interguvernamentală şi care a evoluat progresiv spre integrat, devenind astăzi Politică Externă şi de Securitate Comună, al doilea pilon al Uniunii Europene care păstrează, cert, în substanţa sa un caracter predominat interguvernamental dar în care elementele de competenţă comunitară se regăsesc din ce în ce mai mult datorită implicării Comisiei Europene în procesul de decizie în materie de politică externă.

Ţinând cont de caracteristicile enumerate, pare dificil de descris Uniunea Europeană de o manieră pur statică. Această organizaţie internaţională, fondată pe un set de trei Tratate, s-a detaşat rapid de constrângerile dreptului internaţional public pentru a-şi afirma propria sa specificitate şi a evolua spre o structură de tip nou care nu şi-a atins încă forma definitivă.

Fenomenul în cauză poate fi calificat ca fiind unul de “constituţionalizare“ în cadrul căruia relaţiile între instituţiile UE s-au transformat profund. Dar pentru înţelegerea acestui fenomen este necesară mai întâi clarificarea naturii juridice a Uniunii Europene.

7.2. Natura juridică a Uniunii Europene

Cele trei Comunităţi ce stau la baza Uniunii Europene au fost fondate pe tratate internaţionale. Ca orice organizaţie internaţională, ele îşi au originea în voinţa suverană a statelor, voinţă exprimată în cadrul dreptului internaţional public. În acest context, remarcăm că doctrina tradiţională vedea în originea internaţională sau internă a unei structuri supranaţionale nou create sursă de distincţie între federaţie şi confederaţie. În timp ce confederaţia s-ar baza pe un tratat internaţional, federaţia ar fi fondată pe o constituţie.

În ceea ce priveşte Uniunea Europeană, deşi este adevărat că normele conţinute în Tratatele originare îşi au rădăcinile într-un acord de voinţă interetatică, dreptul internaţional nu se mai poate aplica în cadrul Tratatului UE căci, mai mult decât originea Uniunii Europene, determinante sunt în acest caz caracteristicile sale.

Din momentul în care o organizaţie creată de state suverane dispune de o largă autonomie în raport cu acestea din urmă şi posedă instituţii proprii menite să exprime voinţa sa în raport cu statele membre putând, în limitele juridice reglementate prin Tratat, să-şi impună voinţa în faţa guvernelor naţionale, această structură se mută, juridic vorbind, într-un cadru materialmente constituţional. S-ar putea spune că actul constitutiv are forma unui tratat, dar posedă substanţa unei constituţii. Născut în baza unei convenţii, el depăşeşte cu timpul originea sa formală până acolo încât devine o constituţie de durată nedeterminată, a cărei dezvoltare depăşeşte cadrul în care a fost iniţial concepută. Dacă adăugăm la aceste consideraţii specificitatea comunitară, este clară legitimitatea întrebării privind natura juridică a Uniunii Europene.

Desigur, Curtea de Justiţie a Comunităţilor Europene calificase la început această situaţie drept: “o nouă ordine juridică de drept internaţional prin care statele şi-au limitat, în domenii restrânse, drepturile lor suverane şi ai cărei subiecţi sunt nu doar statele membre ci şi resortisanţii lor“.

Dar tot Curtea de Justiţie a operat apoi rapid distincţia în raport cu ordinea juridică internaţională prin hotărârea dată într-o altă speţă, unde afirma că: “Instituind o Comunitate de durată nedeterminată dotată cu instituţii proprii, cu personalitate juridică proprie, cu capacitate juridică, cu capacitate de reprezentare internaţională şi cu puteri reale izvorâte dintr-o limitare de competenţe sau dintr-un transfer de atribuţii ale statelor membre către Comunitate, acestea şi-au limitat drepturile lor suverane, creând un drept aplicabil resortisanţilor proprii şi lor înselor”.

Trebuie deci să admitem că esenţialul pentru analiza naturii juridice a Uniunii Europene nu rezidă în originea acesteia, ci în faptul că raporturile între statele membre scapă total dreptului internaţional public, fiind reglementate de un drept propriu, dreptul comunitar.

Un alt aspect ce se cere analizat în acest context este raportul dintre noţiunile de “comunitate“ şi “suveranitate“. Curtea de Justiţie nu a încercat să definească Comunitatea Europeană, ci s-a mărginit să constate că aceasta beneficiază de puteri izvorâte, fie dintr-o limitare de competenţe, fie dintr-un transfer de atribuţii ale statelor membre. Limitarea de competenţe a statelor nu antrenează însă în mod necesar creşterea competenţelor comunitare. De exemplu, faptul că statele membre nu mai pot stabili drepturi vamale în comerţul intracomunitar nu înseamnă că Uniunea Europeană este autorizată să facă ea acest lucru. Aşa cum arată Curtea de Justiţie, instituţiile comunitare sunt şi ele obligate să respecte libertatea schimburilor economice din interiorul spaţiului comunitar, acesta fiind un principiu fundamental al pieţei interne unice.

În ceea ce priveşte transferul de competenţe, există, fără îndoială, cazuri în care competenţa Uniunii Europene acoperă în întregime pe cea de care dispuneau anterior statele membre. Aceasta este situaţia, de exemplu, în ceea ce priveşte politica comercială comună. În fine, funcţiile atribuite Uniunii antrenează necesitatea ca aceasta să dispună de competenţe pe care statele membre nu le-ar putea exersa. Este cazul competenţelor în materie de armonizare a legislaţiei, care sunt atributul exclusiv al instituţiilor comunitare.

Din cele de mai sus se poate trage deci concluzia că nu există o echivalenţă absolută între competenţele transferate de către statele membre şi cele de care dispune Uniunea Europeană. Pe de altă parte, singura modalitate de modificare sau limitare în timp a competenţelor comunitare este prin revizuirea tratatelor, iar acest lucru poate fi făcut doar prin acordul unanim al tuturor ţărilor membre; cu alte cuvinte, este imposibil pentru un stat membru să-şi redobândească, prin propria sa voinţă, competenţele pe care le-a transferat la nivel comunitar şi care sunt acum exercitate de instituţiile Uniunii Europene.

În aceste condiţii, problema respectării suveranităţii naţionale este dificil de soluţionat dacă se porneşte de la definiţia dată în 1609 de către Charles l'Oyseau: “Suveranitatea este fără grad de superioritate, căci cel ce are un superior nu poate fi suprem şi suveran; fără limitare în timp, căci altfel n-ar fi putere absolută; fără excepţii pentru persoane sau state şi, în final, fără limitare de putere şi autoritate…”

Într-o astfel de concepţie, fenomenul comunitar este dificil de explicat, de aceea s-a convenit să se facă apel la o altă definiţie a suveranităţii: “suveranitatea exercitată în comun”. Aşa cum nota profesorul J.V. Louis: “Este o concepţie nouă asupra suveranităţii, care corespunde ideii de divizibilitate a acesteia. Ideea de suveranitate divizibilă convine perfect pentru a descrie funcţionarea unui mecanism de integrare evocat prin termeni ca “fuziune“ sau “exerciţiu în comun“ al suveranităţilor, elemente indispensabile funcţionării acestui mecanism integraţionist”.

Este dificil de spus în momentul de faţă dacă această concepţie asupra suveranităţii divizate va rezista în timp şi dacă evoluţia ulterioară a Uniunii Europene o va confirma sau nu. Reţinem însă ideea ca atare, precum şi opinia în materie a unui alt specialist celebru, profesorul Guy Isaac: “Exerciţiul în comun al suveranităţilor naţionale face suportabile inevitabilele limitări ale acestora, inerente funcţionării sistemului comunitar“.

Ajunşi în acest punct, majoritatea analiştilor vest-europeni sunt de acord că Uniunea Europeană este un sistem în devenire, situat din punct de vedere juridic undeva între organizaţie internaţională şi stat federal. Léontin-Jean Constantinesco caracteriza juridic Comunitatea Europeană ca fiind “o organizaţie integrantă cu caracter evolutiv”.

Concluzionând, putem încheia acest sub-capitol cu definiţia dată Comunităţii Europene de către Jean-Paul Jacqué, director la serviciul Juridic al Consiliului UE şi profesor la Colegiul Europei din Bruges, Belgia: “Comunitatea este astăzi un ansamblu specific, fondat pe o repartiţie de competenţe suverane între ea însăşi şi statele sale membre, competenţele comunitare fiind exersate în comun în cadrul sistemului instituţional comunitar. Acesta este sensul în care putem vorbi de integrare. Rezultă că Tratatul nu mai poate fi analizat prin intermediul dreptului internaţional, ci se apropie de o constituţie.“

 

 

7.3. Fenomenul de constituţionalizare (de la tratat internaţional la constituţie)

Termenul de “constituţionalizare“ este de origine anglosaxonă, fiind utilizat pentru a desemna procesul prin care Tratatele comunitare se transformă progresiv într-o constituţie.

În cadrul acestui proces, rolul Curţii de Justiţie a CE este fundamental. Astfel, într-o primă fază când statele membre controlau pe larg sistemul decizional comunitar, Curtea de Justiţie a C.E. a formulat două doctrine esenţiale pentru evoluţia dreptului comunitar, elaborând astfel o teorie a competenţelor. Acestea se referă la prioritatea dreptului comunitar (“la primauté“) şi la efectul direct. 

Dar această primă etapă a fost urmată de o a doua, în care s-a consolidat structura instituţională a Comunităţii. Prin definirea statutului Parlamentului European în faţă Curţii de Justiţie, prin afirmarea principiilor structurale cum sunt cel al echilibrului instituţional sau al cooperării între instituţii, CJCE a devenit arbitrul contenciosului inter-instituţional, contribuind astfel la “constituţionalizarea“ actualei Uniuni Europene. Pentru a ilustra caracterul specific al normelor comunitare vom analiza, în continuare, de o manieră succintă, câteva aspecte ce deosebesc dreptul comunitar de dreptul internaţional public aplicabil tratatelor clasice. Elementele pe baza cărora va fi făcută comparaţia se referă la efectul direct, prioritatea normei de drept comunitar, principiul reciprocităţii, revizuirea tratatelor, interesele protejate şi caducitatea normelor juridice.

Efectul direct constă în posibilitatea de a crea norme direct invocabile de către persoanele fizice. Dreptul internaţional public cunoaşte şi el această modalitate însă cu titlu de excepţie; specificitatea dreptului comunitar rezidă în faptul că aici efectul direct constituie regula, iar nu excepţia.

Prioritatea normei introdusă prin Tratatele C.E. în faţa normei de drept naţional (“la primauté“) se regăseşte şi ea în dreptul internaţional public. Ceea ce este însă specific doar dreptului comunitar este existenţa articolului 177 din Tratatul CEE care permite judecătorului comunitar să intervină înainte ca “la primauté“ să fie violat, în timp ce judecătorul internaţional intervine abia atunci când problema se pune în termeni de responsabilitate, adică după ce norma internaţională a fost încălcată. 

Cât priveşte principiul reciprocităţii, dacă în dreptul internaţional el cunoaşte limitări de neaplicare doar în ceea ce priveşte persoanele (a se vedea Convenţia de la Viena), în dreptul comunitar el nu-şi găseşte nici un fel de aplicare. Cu alte cuvinte, neexecutarea de către o parte a obligaţiilor sale stabilite prin dispoziţii comunitare nu scuteşte cealaltă parte de executarea propriilor obligaţii, deoarece statele membre nu-şi pot face singure dreptate - aceasta fiind de competenţa CJCE.

Aşa cum constata Curtea de Justiţie: “Tratatul nu se mărgineşte să creeze obligaţii reciproce între diferiţii subiecţi cărora el li se aplică, ci stabileşte o ordine nouă ce reglementează competenţele, drepturile şi obligaţiile subiecţilor în cauză, ca şi procedurile necesare pentru a constata şi sancţiona eventualele violări ale normei de drept comunitar”.

Dar caracterul constituţional al Tratatelor Comunităţilor Europene şi, implicit, al Tratatelor de la Maastricht (1992) şi Amsterdam (1997) se manifestă esenţialmente în excluderea regulilor de drept internaţional privitoare la revizuirea tratatelor.

Problema raporturilor între cutuma constituţională şi constituţia scrisă este una din temele clasice ale dreptului constituţional naţional. Există un puternic curent de excludere a oricărei revizuiri cutumiare a constituţiilor scrise, bazat pe ideea că autorii constituţiei au prevăzut modalităţi specifice de revizuire a acesteia, înţelegând astfel că se exclude orice recurs la cutuma constituţională.

Curtea a explicat că regulile stabilite prin tratate nu sunt nici la dispoziţia statelor, nici a instituţiilor comunitare şi că securitatea juridică impune că o modificare a acestor reguli să nu poată interveni decât pe calea unei revizuiri a tratatelor. În cazul Uniunii Europene, procedura de revizuire implică acordul principalelor instituţii comunitare - Consiliu, Comisie, Parlament European - în favoarea amendamentelor propuse, convocarea unei conferinţe interguvernamentale care să decidă asupra modificării Tratatelor, urmată de ratificarea noii forme a acestora în cadrul parlamentelor naţionale din toate statele membre. Este deci o procedură esenţialmente interguvernamentală. 

Cât priveşte problema intereselor ocrotite, contrar dreptului internaţional, unde interesele statelor sunt determinante şi unde acordul tacit al acestora poate conduce la o revizuire a cartei constitutive a organizaţiei, dreptul comunitar protejează alte interese decât cele naţionale, şi anume interesele Uniunii Europene în ansamblul său. Ultimul aspect evocat la începutul acestei argumentaţii, non uzajul, nu poate duce la caducitatea normei de drept comunitar.

Concluzionând, putem spune că cele trei Tratate ale Comunităţii Europene, înlocuite mai întâi de către Tratatul de la Maastricht, iar astăzi prin Tratatul de la Amsterdam, constituie o veritabilă constituţie în plan formal, care depăşeşte sfera dreptului internaţional public. Inopozabilitatea oricărei revizuiri operate în afara cadrului articolului 236 ca şi practicile ulterioare ale statelor membre constituie elemente ale supremaţiei constituţiei comunitare şi ale transformării Comunităţii Europene într-o comunitate de drept. Nu este însă mai puţin adevărat că Tratatele constitutive ale CE formau o constituţie economică ce a evoluat ulterior spre o constituţie politică. 

Tratatul CEE exprimă o viziune ce se traduce în plan juridic printr-un anumit număr de principii şi reguli. Dacă o constituţie conţine o viziune asupra devenirii societăţii, atunci se putea afirma în 1958 că Tratatul CEE reprezenta o adevarată constituţie economică. Evoluţia acesteia spre constituţia politică spre care tinde astăzi Tratatul de la Amsterdam este legată de o serie de principii consfinţite pe cale interguvernamentală sau prin hotărâri ale Curţii de Justiţie a Comunităţii Europene.

Cât priveşte calea interguvernamentală, printre sursele esenţiale ale constituţiei politice trebuie să cităm “Documentul asupra identităţii europene“ adoptat de către Conferinţa şefilor de stat sau de guverne de la Copenhaga, din 14.12.1973, în care aceştia menţionau că: “Dornici să asigure respectul valorilor ordinii juridice, politice şi morale cărora le sunt ataşaţi, atenţi să păstreze bogata varietate a culturilor lor naţionale şi împărtăşind aceeaşi concepţie asupra vieţii, concepţie fondată pe voinţa comună de a construi o societate în serviciul oamenilor, ei înţeleg să salvgardeze principiile democraţiei reprezentative, domniei legii, justiţiei sociale şi respectării drepturilor omului, care constituie elemente esenţiale ale identităţii europene”.

Din această succintă prezentare reiese clar, credem, că dinamismul comunitar conduce progresiv la precizarea valorilor fundamentale ce stau la baza procesului de constituţionalizare a Tratatelor CE, Tratatul de la Amsterdam (care include Tratatul de Uniune Europeană şi Tratatul CE revizuit) reprezentând faza cea mai actuală a acestui proces, fără a fi însă şi punctul terminus al evoluţiei Uniunii Europene.

 

8. Uniunea Europeană ca realitate juridică


Cele trei Tratate care stau la baza Comunităţilor Europene au evoluat de la statutul de act de drept internaţional la cel de act constituţional. Tratatul de la Amsterdam, iar înaintea sa cel de la Maastricht, prin elementele sale de noutate – uniunea economică şi monetară şi moneda unică EURO, politica externă şi de securitate comună, cooperarea în domeniul justiţiei şi al afacerilor interne, introducerea cetăţeniei europene – ca şi prin consolidarea unor prevederi ce existau deja în câmpul comunitar.

Această Constituţie, în mod particular valorile fundamentale pe care le ocroteşte, poate prinde viaţă şi căpăta substanţă numai prin intermediul dreptului comunitar, ceea ce face din Uniunea Europeană o realitate juridică în trei sensuri diferite: este creată prin lege, este izvor de lege şi reprezintă o ordine de drept, ultima caracteristică derivând din primele două. 

8.1. Uniunea Europeană este creată prin lege 

Uniunea Europeană îşi atinge obiectivele nu prin forţă şi dominaţie, ci prin intermediul legii. Doar o unitate creată prin decizia suverană a statelor care o compun s-a dovedit a fi viabilă, iar fundamentul acesteia constă în existenţa şi protejarea prin lege a unor valori cum sunt libertatea şi egalitatea, explicit stipulate atât în Tratatele originare, cât şi în Tratatul de la Amsterdam.

8.2. Documente ale Uniunii Europeane sunt izvor de drept 

În sensul raţiunii ce a dus la crearea legii, izvorul dreptului comunitar îl constituie solidaritatea internaţională şi dorinţa de a prezerva pacea şi a construi o Europă mai bună prin intermediul integrării economice şi politice. Acestea sunt motivele forţă cărora Uniunea Europeană le datorează existenţa sa.

În sensul determinării bazei formale care dă naştere normei juridice comunitare, izvoarele dreptului comunitar pot fi structurate sub forma unei piramide la care vârful constituie elementul cel mai important:

■ Tratatele de constituire a C.E. şi U.E. (legislaţia primară);

■ Norme de reglementare (reglementări), Norme de implementare a reglementărilor (Implementing Regulations), Directive, Decizii, Recomandări, Opinii (legislaţia secundară);

■ Acorduri internaţionale la care U.E. este parte;

■ Principii generale de drept;

■ Convenţii între statele membre care creează norme uniform aplicabile pe teritoriul U.E.

8.2.1. Tratatele de constituire a Comunităţilor Europene şi a Uniunii Europene 

Prima sursă, izvorul primar al dreptului comunitar, o reprezintă cele trei tratate de constituire a Comunităţilor Europene (CECO – 1952, CEE şi Euratom – 1958), cu modificările, anexele şi protocoalele apărute de-a lungul anilor. Ele au fost incluse ulterior în Tratatul de la Maastricht (1993), înlocuit la rândul său de Tratatul de la Amsterdam (1999). (Deşi acestea din urmă sunt compuse din Tratatul CE (prescurtat TCE) cu modificările de rigoare aduse la Maastricht şi, respectiv, Amsterdam şi din Tratatul de Uniune Europeană (prescurtat TUE), pentru uşurinţa exprimării vom folosi termenul de "Tratat" pentru întreg ansamblul, urmând ca distincţia să fie făcută în funcţie de situaţia concretă la care se face referire, iar acolo unde este cazul vom utiliza siglele TCE şi/sau TUE.)

Deoarece normele cuprinse în Tratat au fost create direct de către statele membre, avem de-a face cu legislaţia primară a Uniunii Europene. Această “Cartă fundamentală”, care este Tratatul, se limitează însă la stabilirea obiectivelor UE, a mecanismelor de funcţionare şi a unui calendar de realizare a obiectivelor propuse. Tratatul menţionează, de asemenea, instituţiile UE şi sarcinile ce le revin, precum şi competenţele legislative şi administrative conferite acestora.

8.2.2. Actele normative emise de instituţiile comunitare 

Actele cu caracter normativ emise de instituţiile Uniunii Europene în cursul exercitării competenţelor ce le sunt atribuite prin Tratat reprezintă legislaţia secundară, al doilea izvor important al dreptului comunitar. El cuprinde o gamă largă de tipuri de acte legislative, tipice pentru acest ansamblu original care este Uniunea Europeană.

Problema care s-a pus încă de la început a fost de a decide formele legislaţiei comunitare şi efectele pe care aceasta din urmă le produce. Sarcina instituţiilor abilitate să rezolve problema în cauză era de a alinia condiţiile economice, sociale, de protecţia mediului etc. din statele membre la standarde comune, care să devină astfel independente de voinţa particulară a unui stat. În acelaşi timp, trebuia ca prin acest proces să nu se intervină mai mult decât era necesar în sistemele de drept intern ale ţărilor membre.

Acest ansamblu de condiţionări a făcut ca sistemul juridic al UE să fie construit pe principiul că atunci când aceeaşi soluţie se impune a fi adoptată în toate statele membre, norma de drept comunitar înlocuieşte legislaţia naţională. Când acest lucru nu este necesar, se aplică norma de drept intern.

Pentru a putea aplica dreptul comunitar pe teritoriul statelor membre, soluţionând în acelaşi timp conflictele potenţiale cu norma de drept intern, au fost luate patru categorii de măsuri.

Cea mai drastică acţiune o reprezintă înlocuirea normei naţionale cu norma comunitară. Există apoi norme comunitare prin care instituţiile UE acţionează asupra sistemelor de drept naţional doar în mod indirect. În al treilea rând, există măsuri ce se adoptă cu referire doar la un caz concret, fără a putea fi extinse sau generalizate. Ultima categorie se referă la actele juridice comunitare ce nu au caracter obligatoriu pentru statele membre sau pentru resortisanţii acestora.

Toate aceste categorii de acte normative au fost introduse prin Tratatele originare şi se regăsesc şi în Tratatul de la Amsterdam. Există însă diferenţe între formă şi denumirile lor în Tratatul CECO, pe de o parte, şi Tratatele CEE şi Euratom, pe de altă parte. Astfel, Tratatul CECO conţine doar trei tipuri de acte juridice – decizii, recomandări şi opinii (art.14 din Tratatul CECO), în timp ce Tratatele CEE şi Euratom menţionează cinci forme – reglementări, directive, decizii, recomandări şi opinii (art.189 CEE şi art 161 CEEA). Diferenţele se explică prin faptul că formele dezvoltate de Tratatul CECO s-au dovedit inadecvate pentru situaţiile noi apărute în domeniile reglementate de cele două Tratate din 1958. A fost acceptată ideea ca distincţia dintre cele două seturi să persiste doar până la fuzionarea celor trei Comunităţi, astfel încât în prezent se foloseşte un sistem unitar de acte normative comunitare: reglementări, directive, decizii, recomandări şi opinii.

Reglementările

Sunt cele mai importante acte juridice ce pot fi adoptate de Uniunea Europeană. Două trăsături ce nu sunt caracteristice dreptului internaţional public justifică această afirmaţie: reglementările se aplică integral şi obligatoriu în toate statele membre, iar aplicabilitatea lor este directă – cu alte cuvinte, nu este necesar să fie încorporate în legislaţia internă pentru a avea caracter obligatoriu.

Cu toate asemănările lor cu legile interne, reglementările nu pot fi totuşi descrise ca echivalent al acestora la nivel comunitar, deoarece le lipseşte caracteristica esenţială a unei legi: nu sunt adoptate de către un parlament (prin modificările aduse Tratatului CE la Maastricht şi Amsterdam, Parlamentul European este implicat din ce în ce mai mult în procesul legislativ, astfel încât se poate anticipa un moment în care majoritatea, dacă nu toată legislaţia comunitară să fie supusă aprobării acestui for parlamentar).

Scopul şi efectele reglementărilor pot fi ilustrate cu ajutorul unu exemplu. Astfel, sectorul agricol a constituit încă de la început un domeniu de acţiune al reglemntărilor. Pe piaţa agricolă comună bunurile sunt comercializate pe întreg teritoriul celor 15 ţări membre ale UE, astfel este imperios necesar să se opereze cu norme juridice unice, aceleaşi în orice punct al Uniunii, ceea ce impune o adoptare centralizată a legislaţiei în materie, iar măsurile luate să aibă aplicabilitate directă în toate ţările membre. Singura normă comunitară, având aceste două caracteristici este reglementarea.

Directivele

Reprezintă a doua formă a legislaţiei comunitare cu efecte obligatorii. Ele se adresează statelor membre, uneori tuturor, alteori numai unora dintre ele. Este prima deosebire dintre acestea şi reglementări, care sunt destinate tuturor. O a doua trăsătură care le distinge de reglementări este faptul că directivele nu reprezintă o formă nouă a dreptului comunitar unitar, obligatoriu pe întreg spaţiul UE. Ceea ce face o directivă este de a cere destinatarilor ei (statele membre) să ia toate măsurile pentru a asigura implementarea acesteia. Astfel spus, directiva este un act juridic obligatoriu însă modalităţile de transpunere a acestuia în practică sunt la latitudinea autorităţilor naţionale.

Raţiunea de a fi a acestei forme a legislaţiei comunitare este de a permite statelor membre aplicarea dreptului comunitar ţinând cont de circumstanţele concrete din fiecare ţară. Aceasta deoarece fondatorii Tratatelor CE au plecat de la prezumţia că schimbările absolut necesare pe care cele trei Tratate le făceau în sistemele naţionale de drept recomandau în unele cazuri, menţinerea la nivelul fiecărui stat membru a competenţei de a alege modalităţile concrete de aplicare a normei comune. În acest fel interesele naţionale se reconciliau cu cele comunitare. Un alt argument în favoarea acestei abordări constă în dorinţa de a adopta măsuri unitare păstrând în acelaşi timp diversitatea caracteristicilor naţionale.

Această formă a legislaţiei UE (directivele) reprezintă astfel principala metodă de armonizare a cadrului normativ intern al ţărilor membre (conform art.100 CEE) prin care disparităţile între normele naţionale sunt gradual eliminate, aliniind politicile guvernamentale la nişte standarde comune. 

Deciziile

Pe lângă normele juridice propriu-zise (reglementări şi directive), un al treilea instrument al dreptului comunitar îl reprezintă deciziile. Acestea sunt măsuri administrative. În anumite cazuri, instituţiile Uniunii Europene pot fi ele însele responsabile cu aplicarea Tratatului sau a reglementărilor (directivele sunt implementate de către autorităţile naţionale), iar acest lucru este posibil dacă ele au capacitate legală de a lua măsuri cu caracter obligatoriu pentru persoanele fizice şi juridice ca şi pentru statele membre UE. În sistemul juridic comunitar această funcţie este îndeplinită de către decizii. Decizia este deci mijlocul legal prin care instituţiile comunitare pot ordona ca un caz individual să fie soluţionat într-un anumit fel. Instituţiile Uniunii Europene abilitate cu competenţe de a emite decizii pot cere în acest mod unui stat membru sau unor persoane fizice ori juridice determinate să facă sau să se abţină de la a face ceva, le pot conferi drepturi ori impune obligaţii în sarcina acestora.

Opiniile şi recomandările

Sunt ultimele instrumente juridice comunitare explicit menţionate în Tratat. Aceste categorii de măsuri legale permit instituţiilor UE să-şi prezinte punctul de vedere în faţa statelor membre sau chiar în faţa persoanelor fizice şi juridice, fără însă ca acestea să fie obligate să se conformeze soluţiei propuse de administraţia comunitară. Prin excepţie, recomandările au caracter obligatoriu în sistemul CECO, fiind asimilate directivelor. 

În ceea ce priveşte opiniile, ele sunt oferite atunci când instituţiilor comunitare li se cere să-şi exprime poziţia faţă de o situaţie curentă sau un caz particular apărut pe teritoriul unui stat membru.

Semnificaţia reală a recomandărilor şi opiniilor este de natură morală şi politică, fondatorii Comunităţilor Europene plecând de la prezumţia că, dat fiind prestigiul de care se bucură instituţiile comunitare şi posibilităţile acestora de a aveo o viziune mai largă decât în cadrul naţional asupra condiţiilor care se desfăşoară procesul de implementare a Tratatelor, destinatarii acestor măsuri administrative le vor aplica în mod volunatr. Aceste acte legale neobligatorii nu sunt adoptate prin procedura legislativă obişnuită ce implică triunghiul instituţional Comisie-Consiliu-Parlament European, ci reprezintă doar poziţia instituţiei comunitare de la care emană.

8.2.3. Acordurile internaţionale la care UE este parte

Acordurile internaţionale la care Uniunea Europeană este parte (prin Comunitatea Europeană), reprezintă cel de-l treilea izvor de drept comunitar.

Fiind unul dintre cei mai importanţi actori în arena internaţională, Europa comunitară nu-şi poate limita sfera de activitate doar la managementul propriilor afaceri interne. 

Baza juridică a acestor acorduri o constituie art. 113 din Tratatul CEE care reglementează politica comercială comună.

Acordurile de cooperare 

Denumirea lor completă este, de obicei, “acorduri de cooperare economică şi comercială”. Acestea implică nu doar prevederi comerciale cum ar fi acordarea reciprocă a clauzei naţiunii celei mai favorizate şi a unor cote sporite de export, dar şi consultarea şi cooperarea în domeniile economic, ştiinţific şi tehnic. În mod frecvent, aceste acorduri conţin clauze privind încheierea unor contracte pe termen lung, schimb de licenţe, construirea în comun a unor obiective industriale, acordarea unor credite preferenţiale etc. Deoarece ele depăşesc limitele pur comerciale, baza lor juridică o constituie împreună art. 113 şi 135 din Tratatul CEE (ultimul articol se referă la posibilitatea extinderii competenţelor comunitare).

Astfel de acorduri de cooperare au fost semnate cu ţările arabe exportatoare de petrol, cu ţările Pactului Andin (Bolivia, Columbia, Ecuador, Peru şi Venezuela) în 1984, cu China tot în 1984, sau cu statele ASEAN (Indonezia, Malaezia, Filipine, Singapore şi Tailanda) în 1980, cu ţările baltice (Estonia, Letonia şi Lituania) în 1992. Cu acestea din urmă acordurile de cooperare au fost înlocuite ulterior cu acorduri de asociere, cele trei state baltice aflându-se în prezent în procesul de pregătire a aderării la UE. 

Un model nou de acorduri de cooperare îl constituie cele încheiate cu Federaţia Rusă, Ucraina, Republica Moldova, dar şi cu alte state din spaţiul ex-sovietic. Acestea poartă numele de Acorduri de parteneriat şi cooperare. Fără a merge mult dincolo de limitele cooperării clasice, ele au unele elemente de noutate cum ar fi “clauza de democratizare”, care se regăseşte şi în acordurile europene din generaţia celor încheiate cu ţările din Europa Centrală şi de Est, dar sub o formă uşor diferită.

Acordurile de asociere 

Baza lor juridică o constituie, în principal, art. 238 din Tratatul CEE, care prevede dreptul Comunităţii Europene de a încheia acorduri cu state terţe prin care se stabilesc o asociere, acţiuni comune şi proceduri speciale de cooperare. În practică însă, cele mai multe acorduri de asociere implică şi chestiuni comerciale, cum ar fi reduceri tarifare sau eliminarea restricţiilor cantitative, de aceea baza juridică include şi art. 113 CEE, iar uneori chiar şi art. 235.

Pot fi distinse trei tipuri de acorduri de asociere:

■ Asocierea ca o formă specială de asistenţă pentru dezvoltare

De exemplu, acordurile de asociere încheiate de CE cu 69 de ţări din Africa, Pacific şi Caraibe – “Grupul Lome”, după numele capitalei statului Togo unde s-a semnat primul acord de acest tip cu ţările menţionate; ulterior acordurile au fost reînnoite periodic, astfel încât astăzi s-a ajuns la “Acordul Lome 5”. Un alt exemplu îl reprezintă acordurile încheiate cu unele state din bazinul Mării Mediterane;

■ Asocierea ca o etapă preliminară aderării

La vremea respectivă aceasta a fost situaţia Acordului de asociere a Marii Britanii, care a pregătit aderarea acestei ţări la CE în anul 1973;

■ Asocierea ca substitut sau alternativă la statutul de membru al CE

În acest scop a fost conceput iniţial Spaţiul Economic European între ţările CE şi cele ale AELS, intrat în vigoare la 1.01.1984; evoluţiile ulterioare au dus însă la aderarea la UE a trei dintre ţările AELS - Suedia, Finlanda şi Austria, astfel încât viitorul SEE a devenit incert.

Acordurile europene 

Acest tip de acord este cel mai complet dintre toate actele internaţionale bilaterale încheiate de Comunitatea Europeană cu state terţe.

Baza sa juridică o formează simultan art. 113, 235 şi 238 CEE, acordurile europene fiind de fapt acorduri de asociere de nivel superior, concepute special pentru ţările din Europa Centrală şi de Est (România, Polonia, Ungaria, Republica Cehă, Slovacia, Bulgaria, Slovenia, Estonia, Letonia şi Lituania) şi având drept obiectiv final aderarea acestor state la Uniunea Europeană.

Acordurile europene conţin, pe lângă prevederi comerciale, de cooperare economică şi tehnică şi de asistenţă financiară, o clauză privind eliminarea rapidă de către UE a barierelor tarifare în relaţia cu statele asociate. Un capitol nou şi extrem de important al acestor acorduri se referă la instituirea dialogului politic între partenerii asociaţi, deci între UE şi statele cu care a încheiat astfel de acorduri. (Acordul european UE - România a intrat vigoare la 1.02.1995).

Acorduri comerciale sectoriale multilaterale 

Prin intermediul acestora s-au stabilit reglementări speciale multilaterale cu privire la comerţul cu anumite produse. Cel mai important acord de acest tip la care Comunitatea Europeană este parte este “Acordul multi-fibră” (the Multi-Fibre Arrangement) în domeniul comerţului internaţional cu produse textile, încheiat în 1973 şi care a fost ulterior extins şi modificat. Acest document este umbrela juridică ce autorizează introducerea unor restricţii cantitative la importul de textile provenind din state terţe, pentru a proteja producţia internă din statele comunitare. În baza acestui acord, Comunitatea Europeană a încheiat 26 de tratate bilaterale cu ţări exportatoare de produse textile.

O ultimă formă de acorduri, pe cale de apariţie, sunt Acordurile de stabilizare şi asociere, a căror structură nu este încă pe deplin conturată, dar care se vor a fi situate din punct de vedere al conţinutului undeva între acordurile de parteneriat şi cooperare şi acordurile europene. Ele se adresează pentru început Albaniei şi Macedoniei, într-o încercare a UE de a ancora aceste ţări la sistemul de valori occidentale şi de stabilizare a regiunii balcanice.

8.2.4. Principiile generale de drept

Aşa cum am menţionat, principiilele generale de drept constituie unul dintre izvoarele dreptului comunitar. Primele trei tipuri de izvoare amintite până acum (dreptul primar, dreptul secundar, acordurile internaţionale la care UE este parte) au o trăsătură comună, aceea că toate produc drept scris.

La fel ca în toate sistemele de drept, şi în cazul dreptului comunitar normele scrise nu pot acoperi toată gama de situaţii juridice ce apar în practică, de aceea va exista întotdeauna şi o zonă gri pe care o va umple dreptul nescris. Izvorul dreptului comunitar nescris îl constituie principiile generale de drept. Acestea sunt reguli ce reflectă conceptele elementare de drept şi justiţie care trebuie respectate de către orice sistem de drept.

Deoarece dreptul comunitar scris reglementează esenţialmente domeniile economic şi social, principiile generale de drept constituie unul dintre cele mai importante izvoare ale dreptului comunitar în general. De menţionat că Tratatul de la Amsterdam a făcut unele progrese notabile pe linia transpunerii acestor principii generale în norme de drept consacrate în actul constitutiv al Uniunii Europene.

Utilizarea acestor principii permite umplerea golurilor inerente ce persistă în sistemul dreptului scris, oferind şi soluţii la chestiuni legate de interpretarea normelor existente. Principalele puncte de referinţă luate în consideraţie atunci când determinăm care sunt principiile generale de drept aplicabile dreptului comunitar se referă la acele trăsături comune tuturor sistemelor de drept din statele membre ale Uniunii Europene.

Curtea de Justiţie a CE a consacrat prin jurisprudenţa sa următoarele principii generale, care au fost astfel recunoscute ca izvor nescris al dreptului comunitar:

- principiul privind obligaţia Comunităţii de a oferi despăgubiri pentru prejudicii produse ca urmare a acţiunii instituţiilor comunitare sau a personalului acestora;

- principiul legalităţii în administraţie;

- principiul proporţionalităţii (conform căruia acţiunea trebuie să fie proporţională cu scopul propus);

- principiul certitudinii (siguranţei) juridice; 

- principiul protejării intereselor legitime;

- principiul nediscriminării şi principiul egalităţii de tratament;

- principiul dreptului la informare egală;

- principiul respectării drepturilor fundamentale ale omului.

8.2.5. Acordurile între statele membre

Ultimul izvor al dreptului comunitar îl constituie acordurile (tratatele şi convenţiile) încheiate între statele membre ale Uniunii Europene. Interesează aici acele acorduri încheiate în strânsă conexiune cu soluţionarea unor probleme ce ating şi sfera activităţilor de competenţă comunitară, fără însă ca Uniunea Europeană să dispună de puteri specifice în sectorul respectiv, competenţa nefiind transferată de la nivelul naţional la cel comunitar. Domeniul în care astfel de situaţii au apărut cel mai adesea este cel al dreptului internaţional privat. Două astfel de acorduri au fost încheiate în 1968, în privinţa recunoaşterii şi aplicării reciproce a hotărârilor instanţelor naţionale în materie civilă şi comercială, precum şi în privinţa recunoaşterii mutuale a societăţilor comerciale şi persoanelor juridice naţionale. Trebuie menţionat însă că de atunci dreptul comunitar a evoluat considerabil, acoperind în bună măsură lacunele perioadei de început a Comunităţilor Europene.

8.3. Raportul dintre dreptul comunitar şi dreptul naţional 

Studiul dreptului comunitar relevă existenţa unei oarecare dificultăţi în a stabili în mod corect locul acestuia în raport cu alte sisteme de drept şi a-i delimita frontierele. Două dintre abordările posibile trebuie respinse de la început: dreptul comunitar nu poate fi conceput nici ca o colecţie de acorduri internaţionale, nici ca un apendice al sistemelor juridice naţionale. Din contră, prin apariţia Comunităţilor Europene, iar apoi a Uniunii Europene statele membre şi-au limitat suveranitatea legislativă şi au creat un sistem juridic aplicabil, atât lor, cât şi subiecţilor naţionali de drept (persoane fizice şi juridice).

Având în vedere toate acestea, se pune întrebarea care este raportul dintre dreptul comunitar şi dreptul naţional al statelor membre. Situaţia este cu atât mai complexă cu cât dreptul comunitar şi dreptul naţional se aplică aceloraşi persoane. Pe de altă parte, dreptul comunitar poate deveni operaţional doar dacă este încorporat ca parte a sistemului juridic naţional, aşa cum stipulează Tratatele originare. Realitatea este că ordinea juridică comunitară şi cea naţională se întrepătrund şi sunt reciproc dependente.

8.3.1. Interferenţa dintre dreptul comunitar şi dreptul naţional 

Prima remarcă ce trebuie făcută este că relaţia care există între cele 15 sisteme naţionale de drept şi dreptul comunitar se caracterizează prin concertarea acţiunilor, asistenţa şi completarea reciprocă a eforturilor. Dreptul comunitar singur nu este suficient pentru atingerea obiectivelor Uniunii Europene, de aceea el are nevoie de asistenţa şi infrastructura juridică naţională a statelor membre.

Astfel, Tratatele CE, prevederile legale adoptate ulterior de către instituţiile comunitare pentru aplicarea acestor Tratate, Tratatul de la Maastricht şi Tratatul de la Amsterdam trebuie nu doar acceptate de către instituţiile naţionale (legislative, executive şi judiciare), ci şi transpuse în practică şi făcute operaţionale. Ordinea juridică comunitară nu trebuie să vină în contradicţie cu sistemele naţionale, ci să coopereze cu acestea pentru atingerea unor obiective comune. Legătura strânsă între dreptul comunitar şi dreptul naţional este clar reflectată în modul în care sunt transpuse directivele comunitare: acestea nu creează noi legi comunitare prin ele însele, ci cer statelor destinatare să adopte legislaţia naţională în conformitate cu conţinutul directivelor în cauză, reprezentând astfel principala metodă de armonizare legislativă. În acest fel, o directivă este dependentă în aplicabilitatea sa de norma naţională. Interdependenţa dintre dreptul comunitar şi cel naţional este ilustrată şi prin aceea că, pentru a umple golurile existente în sistemul juridic al Uniunii Europene, legiuitorul comunitar recurge adesea la prevederile dreptului naţional.

Un exemplu îl constituie introducerea în norma comunitară a posibilităţii de aplicare, de către instituţiile abilitate ale UE, a unor amenzi pe adresa unor persoane fizice sau juridice din statele membre pentru nerespectarea dreptului comunitar. Deşi procedura este guvernată de legea statului respectiv, baza legală a imputării şi posibilitatea de contestare a valabilităţii deciziei de sancţionare sunt guvernate de norma comunitară.

8.3.2. Conflictul dintre dreptul comunitar şi dreptul naţional 

În ciuda celor prezentate mai sus, relaţia dintre dreptul comunitar şi dreptul naţional poate fi caracterizată ocazional şi de o anumită “ostilitate”. Avem de-a face cu ceea ce numim “conflictul dintre norma comunitară şi cea naţională”. Astfel de situaţii apar întotdeauna când norma comunitară conferă drepturi şi/sau impune obligaţii directe pentru cetăţenii Uniunii, intrând în acelaşi timp, prin conţinutul său, în conflict cu o normă de drept naţional. În spatele rezolvării acestei probleme aparent simplă se ascund două întrebări fundamentale pentru construcţia UE, de răspunsurile cărora depinde însăşi existenţa ordinii de drept comunitare. Este vorba de aplicabilitatea directă a dreptului comunitar (efectul direct) şi de prioritatea normei comunitare în conflictul cu norma naţională (la primauté).

Efectul direct

Efectul direct înseamnă că dreptul comunitar conferă drepturi şi impune obligaţii în mod direct nu doar instituţiilor comunitare şi statelor membre ale UE ci şi resortisanţilor acestora, cetăţeni ai Uniunii Europene. Întrebarea ce se pune este care dintre normele comunitare au acest efect. Atât Tratatul CE cât şi Tratatul de Uniune Europeană fac referire la acest efect doar în ceea ce priveşte legislaţia secundară (de exemplu, art. 189(2) CEE stipulează că o reglementare este direct aplicabilă în toate statele membre). Una dintre realizările Curţii de Justiţie a CE este că a impus aplicabilitatea directă a normelor comunitare în ciuda rezistenţei manifestată iniţial de unele state membre, garantând astfel existenţa ordinii de drept comunitare.

CJCE a statuat că Uniunea Europeană constituie o nouă ordine legală, subiectele sale fiind nu doar statele membre, ci şi naţionalii acestora. Indiferent de legislaţia naţională, dreptul comunitar stabileşte pentru indivizi (persoane fizice sau juridice) nu doar obligaţii, ci le conferă şi drepturi. Aceste drepturi există nu doar acolo unde ele sunt expres prevăzute în Tratat, ci şi atunci când Tratatul impune obligaţii clar definite pentru persoanele fizice sau juridice, pentru statele membre şi instituţiile UE. Cu alte cuvinte, însăşi existenţa unei obligaţii impune naşterea unui drept corelativ corespunzător, principiu ce se regăseşte de o manieră bine definită şi în dreptul românesc.

Prioritatea normei de drept comunitar

Efectul direct al dreptului comunitar conduce la apariţia unei alte probleme, la fel de importantă: ce se întâmplă dacă o normă comunitară, ce dă naştere în mod direct unor drepturi, intră în confict cu o normă din dreptul naţional?

Un astfel de conflict de legi poate fi soluţionat doar dacă se acordă prioritate uneia dintre ele. Legislaţia comunitară nu conţine o reglementare expresă a acestei probleme şi nici unul dintre Tratatele originare nu face referire dacă norma comunitară este superioară sau inferioară normei din dreptul naţional. Cu toate acestea, unica soluţie de rezolvare a conflictului de legi este de a da prioritate normei de drept comunitar şi a-i permite să anuleze efectul reglementărilor naţionale ce diverg de la regula comunitară, permiţând acesteia din urmă să ia locul normei de drept intern în sistemul juridic naţional. Soluţia s-a impus deoarece o subordonare a ordinii de drept comunitare în faţa dreptului naţional ar goli dreptul comunitar de orice valoare intrinsecă. Evident că în acest ultim caz nu s-ar mai pune problema unei aplicări egale şi uniforme a dreptului comunitar în toate statele membre, iar atingerea obiectivelor stabilite prin Tratat ar deveni imposibil de realizat.

A revenit, o dată în plus, Curţii de Justiţie sarcina de a se pronunţa pentru eliminarea acestor posibile consecinţe negative, în ciuda opoziţiei unor state membre, consacrând astfel principiul priorităţii normei de drept comunitar ca element esenţial al ordinii de drept comunitare. Acesta constituie, împreună cu efectul direct, un element fundamental al construcţiei juridice ce reglementează activităţile la nivelul Uniunii Europene.

Curtea de Justiţie a CE a făcut două observaţii importante cu privire la raportul dintre dreptul naţional şi cel comunitar:

■ Mai întâi, statele membre au transferat definitiv o parte din drepturile lor suverane către o Comunitate creată prin propria lor voinţa. Ele nu pot, prin urmare, să inverseze acest proces, luându-şi înapoi drepturile cedate, prin intermediul unor măsuri unilaterale subsecvente şi care nu sunt compatibile cu dreptul comunitar.

■ În al doilea rând, există un principiu stipulat în Tratatul CEE, preluat ulterior în Tratatele de la Maastricht şi Amsterdam, care spune că nici un stat membru nu poate pune în discuţie statutul de sistem unitar şi general aplicabil al dreptului comunitar pe întreg teritoriul Uniunii Europene.

Concluzia ce se desprinde din cele două observaţii este că dreptul comunitar, creat în conformitate cu competenţele pe care instituţiile UE le-au primit prin Tratatele de constituire, are prioritate în conflictul cu legea naţională a unui stat membru. Mai mult chiar, norma comunitară nu este doar mai puternică decât una naţională adoptată anterior, ci are un efect limitator şi asupra legilor ce vor fi adoptate ulterior de către statele membre. 

Acest principiu este valabil şi în ceea ce priveşte raportul dintre dreptul comunitar şi dreptul constituţional intern al statelor membre.

În Olanda, de exemplu, prioritatea dreptului născut din Tratatul UE în faţa legii naţionale este expres stipulat în Constituţia ţării (articolele 65, 66, şi 67) şi în celelalte state membre acest principiu a fost recunoscut în mod consecvent de către instanţele naţionale. Singurele dificultăţi semnalate au fost în Germania şi Italia, unde Curţile Constituţionale au refuzat iniţial să accepte prioritatea dreptului comunitar asupra normei constituţionale naţionale în ceea ce priveşte garantarea protecţiei drepturilor fundamentale ale omului, pe motiv că standardele naţionale erau mai ridicate decât cele cerute la nivel comunitar. Cele două instanţe au abandonat însă această poziţie în momentul în care standardele Uniunii Europene au fost aliniate la nivelul superior corespunzator constituţiilor din Germania şi Italia. Din acest moment prioritatea normei comunitare a fost general recunoscută.

Ordinea de drept este adevăratul fundament al Uniunii Europene, oferindu-i un sistem comun şi uniform de legi cu care operează. Numai în acest fel UE îşi poate crea un set de instrumente adecvate atingerii obiectivelor Tratatului Uniunii Europene, tot aşa cum Comunitatea Europeană şi le-a creat pentru implementarea celor trei Tratate originare. Datorită acestui sistem juridic a fost posibilă deschiderea frontierelor interne ale Comunităţii, libera circulaţie a persoanelor, bunurilor, serviciilor şi capitalurilor şi crearea unei pieţe interne unice pentru 370 milioane de persoane. Dar ordinea de drept comunitară mai are şi rolul de a asigura menţinerea păcii şi a climatului de înţelegere şi cooperare între ţările membre, înlocuind forţa, ca mijloc de soluţionare a conflictelor, cu domnia legii şi obligând persoanele fizice şi juridice, dar şi statele membre să se supună legii comunitare, în domeniile ce ţin de competenţa Uniunii Europene.

 

9. Principii ce guvernează Uniunea Europeană

9.1. Principii fundamentale

Aceste principii nu se regăsesc în cele trei Tratate originare ale Comunităţilor Europene, ci au fost consacrate prin adoptarea, în 1973, de către Conferinţa şefilor de stat sau de guverne din ţările membre desfăşurată la Copenhaga (viitorul Consiliu European), a unui document intitulat “Documentul privind identitatea Europeană” în care sunt menţionate cinci principii esenţiale pe care Comunitatea le proteja: respectarea diversităţii culturale, domnia legii (o Comunitate de drept), democraţia, respectarea drepturilor omului şi justiţia socială.

Ele s-au regăsit ulterior în preambulul Actului Unic European şi în Tratatele de Uniune Europeană de la Maastricht şi Amsterdam, fiind astăzi considerate valori fundamentale ce stau la baza acestei veritabile Constituţii europene care este Tratatul de la Amsterdam. Curtea de Justiţie a CE a salutat menţionarea acestor principii în Actul Unic European, precizând: “În conformitate cu jurisprudenţa Curţii, principiile fundamentale reafirmate în preambulul AUE sunt recunoscute de către dreptul comunitar”.

Cele cinci valori identificate ca principii de bază ale construcţiei politice a UE nu s-au dezvoltat însă de o manieră echilibrată. Astfel, în timp ce principiul domniei legii şi cel al respectării drepturilor omului au fost afirmate fără echivoc, progresele au fost la început mai timide în ceea ce priveşte principiile democraţiei, justiţiei sociale şi diversităţii culturale.

9.1.1. Uniunea Europeană este o Comunitate de drept 

Jurisprudenţa CJCE menţionează pentru prima dată acest principiu în anul 1986, afirmând că: “CEE este o Comunitate de drept în sensul că nici statele sale membre şi nici instituţiile comunitare nu pot scăpa controlului de conformitate a actelor lor cu Carta constituţională de bază care este Tratatul CEE”.

În această definiţie, Curtea de Justiţie pune accentul pe două dintre elementele ce caracterizează statul de drept: subordonarea autorităţilor publice faţă de lege şi existenţa unui control juridic care să garanteze respectarea acestor legi. Dar, astfel definită, noţiunea nu este completă căci nimic nu 1-ar împiedica pe legiuitor să acţioneze de o manieră arbitrară atunci când stabileşte normele juridice. Noţiunea de “Comunitate de drept” trebuie deci să includă şi principiul respectării drepturilor fundamentale.

Pe de altă parte însă, Tratatul CEE este un tratat-cadru cu vocaţie economică, aplicarea sa presupunând opţiuni dificil de apreciat de către un judecător fără o analiză prealabilă de oportunitate.

Curtea de Justiţie s-a arătat permanent preocupată de acest aspect în exercitarea controlului de legalitate, ea statuând că: “Exercitarea de către Comisie a competenţelor ce-i sunt conferite comportă aprecieri complexe în domeniul economic, de aceea controlul jurisdicţional trebuie să se limiteze la examinarea materialităţii faptelor şi a calificărilor juridice făcute de către Comisia Europeană”.

Datorită acestei caracteristici, respectarea principiului “Statului de drept” în cazul Uniunii Europene este asigurată prin recursul la teoria erorii manifeste. Recurgerea la eroarea manifestă nu intervine doar în domeniul economic, ci şi atunci când CJCE nu doreşte să se implice într-o dispută politică apărută între instituţiile comunitare. 

Concepută în acest mod, o ”Comunitate de drept” nu se identifică în mod simplist cu o “Comunitate de norme”, ci cu una în care controlul jurisdicţional al respectării regulii de drept este asigurat de către autorităţile publice, fără ca puterea de apreciere a acestora să fie îngrădită de către judecător, dar dispunând de mecanisme care să evite transformarea puterii discreţionare în putere arbitrară. În acest mod, CJCE a dezvoltat o jurisprudenţă care să asigure, cu concursul judecătorului naţional, respectarea normei de drept comunitar.

9.1.2. Principiul respectării drepturilor fundamentale

Cele trei Tratate ale Comunităţilor Europene nu conţineau nici o dispoziţie generală cu privire la drepturile fundamentale, chiar dacă anumite principii incluse în documentele menţionate cum ar fi principiul nediscriminării şi cel al liberei prestări a serviciilor - acopereau parţial dispoziţiile referitoare la respectarea drepturilor omului.

Explicaţia acestei situaţii este simplă: natura economică a Tratatelor i-a făcut pe fondatorii Comunităţilor Europene să gândească că nu există nici un risc de interferenţă între legislaţia comunitară şi drepturile omului. Era, desigur, o viziune eronată care scăpa din vedere faptul că drepturile fundamentale se aplică ansamblului de activităţi ale puterii publice. Un alt motiv al acestei atitudini de început faţă de drepturile omului a constituit-o teama că permiţând condiţionarea activităţilor comunitare de respectarea drepturilor fundamentale, s-ar fi putut crea o nouă competenţă Comunităţilor Europene, care să le permită să acţioneze şi în acest domeniu. Iată de ce Curtea de Justiţie a CE a refuzat în primele sale hotărâri să se pronunţe asupra acestui subiect. Riscul unei astfel de atitudini s-a concretizat rapid, atunci când Curtea Constituţională a Germaniei a refuzat să aplice regula priorităţii normei de drept comunitar pe motiv că aceasta nu garantează drepturile fundamentale, lucru pe care îl făcea însă dreptul intern german.

Curtea de Justiţie a înţeles atunci că trebuia să afirme, la rândul său, că respectarea drepturilor omului face parte integrantă din principiile generale de drept cărora ea le asigura aplicarea, astfel încât soluţiile sale actuale au la bază o hotărâre din 1989 în care arată că: “În virtutea unei jurisprudenţe constante, stabilită mai ales prin hotărârea sa din 13.12.1979, drepturile fundamentale fac parte integrantă din principiile generale de drept cărora Curtea le asigură respectarea”.

Tratatul de Uniune Europeană din 1992 menţionează în articolul B că unul dintre obiectivele UE este acela de a întări protecţia drepturilor şi intereselor naţionalilor statelor membre prin introducerea cetăţeniei europene, codificând astfel, din punct de vedere juridic, ceea ce jurisprudenţa Curţii de Justiţie consacrase după 20 de ani de ezitări.

9.1.3. Principiul democraţiei

Acesta este cunoscut şi sub denumirea de principiul democraţiei reprezentative, adică dreptul cetăţenilor de a participa la gestionarea afacerilor publice prin intermediul unor reprezentanţi aleşi. Principiul a fost consacrat în preambulul Actului Unic European, dar a avut iniţial un rol mai degrabă modest în ansamblul principiilor comunitare deoarece Parlamentul European nu dispunea decât de o putere consultativă, iar nu de control asupra activităţii Comisiei Europene.

Evoluţia în sensul constituţionalizării Tratatului a consacrat aprofundarea acestui principiu prin extinderea conpetenţelor Parlamentului European în domeniul bugetar şi prin dezvoltarea influenţei sale în materie de adoptare a legislaţiei datorită introducerii succesive a procedurii de cooperare, a avizului conform şi a procedurii de codecizie, ultima fiind perfecţionată şi simplificată odată cu adoptarea Tratatului de la Amsterdam. Utilizarea sufragiului universal direct, începând cu anul 1979, la alegerile pentru Parlamentul European, i-au consolidat acestuia legitimitatea. Dezbaterile privind principiul democraţiei se purtau în jurul transferului de competenţe de la nivel naţional spre nivelul comunitar (supranaţional), ceea ce antrenează o pierdere de competenţe legislative de către parlamentele naţionale. Aceste competenţe sunt exersate în cadrul Uniunii Europene de către Consiliu, format din membri ai executivelor naţionale şi care nu este supus unui veritabil control democratic. Procesul de integrare comunitară se traducea deci printr-un declin al principiului democraţiei. Pentru a-i restitui locul în ansamblul principiilor comunitare, s-a decis transformarea Parlamentului European într-o autoritate legislativă de nivel comparabil cu cel al Consiliului.

Acest deziderat a fost parţial realizat prin introducerea procedurii de codecizie, ca şi prin utilizarea articolului 228 CEE pentru creşterea implicării Parlamentului European în sfera relaţiilor externe, inclusiv în domeniul politicii externe şi de securitate comună (articolul 228 CEE prevede ca pentru încheierea unor acorduri cu state terţe şi care presupun cheltuieli bugetare, este necesar acordul majorităţii absolute a membrilor PE). Curtea de Justiţie a CE, care până la apariţia Tratatului de la Maastricht nu putea interveni decât în cadrul juridic creat de cele trei Tratate originare, nu a dezvoltat o jurisprudenţă prea bogată în materie de drepturi fundamentale, insistând în schimb pe necesitatea consultării Parlamentului European atunci când această procedură era prevăzută în Tratate.

9.1.4. Principiul justiţiei sociale

Nici acest principiu nu a beneficiat de la început de o consacrare fermă deoarece Tratatele de la Paris şi Roma nu făceau referire la el.

Dar dacă justiţia socială nu era menţionată în articolul 3 CEE care enumera obiectivele Comunităţii, prezenţa în Tratat a unor dispoziţii specifice (articolele 118, 118a, 119 CEE din Titlul II – Politică socială) arată că CEE a avut drept misiune şi realizarea justiţiei sociale. Acesta este motivul pentru care Comisia Europeană a creat o Cartă comunitară a drepturilor sociale ale lucrătorilor, adoptată de 11 din cele 12 state membre de la acel moment, cu ocazia Consiliului European de la Strasbourg, din 9.12.1989 (Marea Britanie a refuzat să o semneze). Astăzi Carta comunitară este parte integrantă a Tratatului de la Amsterdam, obligatorie pe teritoriul tuturor celor 15 ţări membre ale Uniunii Europene.

9.1.5. Principiul pluralismului cultural

Comunitatea Europeană a abordat iniţial cultura din unghiul pieţei şi al liberei circulaţii a produselor şi serviciilor culturale. Mai mult chiar, Tratatul CEE nu recunoştea posibilitatea de a invoca obiectivul cultural pentru a legitima o restricţie naţională în calea liberei circulaţii a bunurilor şi serviciilor.

Prin Tratatul de la Maastricht s-a creat o anumită competenţă comunitară în domeniul cultural, punându-se accent pe respectarea diversităţii culturale în Europa. Principiul subsidiarităţii joacă în acest sens un rol important, iar deciziile se iau cu unanimitate. Programele culturale dezvoltate de către Uniunea Europeană în ultimii ani, cu implicarea şi a ţărilor candidate la aderare din Europa Centrală şi de Est (Ariane, Kaleidoscope, Raphael) sunt o dovadă a atenţiei şi respectului de care cultura tinde tot mai mult să se bucure la nivel comunitar, schimbarea de atitudine fiind determinată inclusiv de acuzaţiile euroscepticilor că UE se îndepărtează de cetăţean, iar transferarea competenţelor de la nivelul statelor la nivel supranaţional ar tinde să uniformizeze valorile naţionale şi să le piardă identitatea.

9.2. Principii structurale

Acestea se referă, atât la structura instituţională a UE, cât şi la raporturile ce se stabilesc între Uniune şi statele sale membre. În plan instituţional, Uniunea Europeană nu are o schemă de organizare clasică, fiind vorba mai degrabă de un model sui-generis, de aceea este meritul Curţii de Justiţie a CE de a fi pus în lumină cele câteva principii ce reglementează organizarea instituţională a UE. Nici în ceea ce priveşte relaţiile Uniunii cu statele membre Tratatele nu conţin o teorie clară a competenţelor, astfel încât a revenit tot judecătorului comunitar sarcina de a construi conceptele indispensabile funcţionării acestui mecanism.

O clasificare a principiilor structurale s-ar putea face deci în funcţie de raporturile reglementate.

Principii relative la structura instituţională: 

- principiul reprezentării intereselor;

- principiul echilibrului instituţional; 

- principiul autonomiei instituţiilor;

- principiul colaborării loiale între instituţii.

Principii relative la raporturile dintre UE şi statele sale membre:

- principiul cooperării între statele membre şi Uniune ; 

- principiul repartizarii competenţelor între statele membre şi instituţiile UE (atribuirea competenţelor, natura competenţelor, principiul subsidiarităţii, prioritatea normei de drept comunitar şi efectul direct). 


9.2.1. Principii relative la structura instituţională

a) Principiul reprezentării intereselor

Principiul ales de către părinţii fondatori ai Comunităţilor Europene pentru organizarea acestor structuri (CECO, CEE şi CEEA) nu este cel al separaţiei puterilor, ci cel al reprezentării intereselor. Fiecare instituţie comunitară este reprezentanta unui interes specific, în apărarea căruia acţionează în cadrul procesului decizional, în limitele stabilite prin Tratate. 

Curtea de Justiţie a CE asigură, în conformitate cu articolul 146 CEE, respectarea ordinii de drept; 

Consiliul este instituţia prin intermediul căreia statele membre intervin în funcţionarea Uniunii Europene; 

Comisia reprezintă interesul general; 

Parlamentul European este reprezentantul popoarelor statelor membre.

Procesul decizional este astfel condiţionat de un ansamblu de interese. Atunci când autorii Tratatelor au considerat că într-un anumit domeniu, datorită implicaţiilor pentru suveranitatea naţională, interesele statelor membre ar trebui să aibă prioritate, ei au încredinţat puterea de decizie Consiliului, care se poate pronunţa prin vot cu majoritate simplă, majoritate calificată sau unanimitate, în funcţie de importanţa problemei aflată în discuţie. Votul cu majoritate simplă este relativ rar întâlnit; cel cu majoritate calificată, devenit astăzi cel mai frecvent mod de a lua decizia în Consiliu, intervine atunci când se estimează că interesele naţionale trebuie conciliate cu interesele statelor membre, el conferind propunerii Comisiei o valoare sporită; votul cu unanimitate a fost menţinut în domeniile considerate încă sensibile pentru suveranitatea naţională a fiecărui stat membru. În sfârşit, există ipostaze în care interesul general predomină, caz în care Comisia Europeană intervine singură, mai ales în calitate de “gardian al Tratatului”. Rezultă, deci că fiecare domeniu în care intervine reglementarea comunitară posedă propria sa procedură de decizie în funcţie de interesele aflate în joc (tipologia acestora fiind totuşi limitată), de unde importanţa pe care o are în dreptul comunitar stabilirea corectă a bazei juridice, cu alte cuvinte identificarea articolului din Tratat care stă la baza adoptării actului respectiv de legislaţie secundară sau a acţiunii comunitare avută în vedere, pentru că el determină procedura ce va fi aplicată.

Cât priveşte separaţia puterilor, dacă plecăm de la premisa că fiecărei instituţii ar trebui să-i corespundă o funcţie pe care să o exercite independent, Uniunea Europeană nu cunoaşte acest principiu, căci dacă legislativul este reprezentat în principal de către Consiliu, participarea Parlamentului European la acest proces este din ce în ce mai accentuată, iar propunerea legislativă trebuie să vină de la Comisia Europeană (există însă şi câteva excepţii de la această regulă, în domeniile PESC şi JAI, când iniţiativa legislativă aparţine Consiliului).

Rolul de executiv aparţine, în principiu, Comisiei, dar sub controlul Consiliului. Doar puterea judecătorească este încredinţată unei singure instituţii, Curtea de Justiţie a Comunităţii Europene. Această viziune trebuie însă corectată prin menţionarea existenţei unei repartiţii pe verticală a puterii între Uniune şi statele sale membre. Acestea din urmă sunt asociate la procesul legislativ prin faptul că maniera de transpunere în practică a unei categorii importante a legislaţiei comunitare, directivele, este lăsată la latitudinea lor. În plus, statele membre posedă şi competenţe de execuţie, deoarece ele aplică normele comunitare în general. În ceea ce priveşte puterea judecătorească, judecătorul naţional este cel care judecă aplicând dreptul comunitar, în cooperare cu CJCE.

b) Principiul echilibrului instituţional

Respectarea echilibrului instituţional înseamnă că fiecare instituţie comunitară trebuie să-şi exercite competenţele astfel încât să nu afecteze de o manieră negativă atribuţiile celorlalte structuri ale Uniunii Europene. Se urmăreşte astfel ca echilibrul stabilit prin Tratatele originare între actorii comunitari să nu fie modificat printr-un transfer de atribuţii de la o instituţie către alta. Principiul interzice orice delegare de competenţe de la o instituţie la un organism extern sau către o altă instituţie comunitară, dacă această delegare modifică echilibrul interinstituţional.

c) Principiul autonomiei instituţiilor

În cadrul atribuţiilor ce le-au fost conferite, instituţiile Uniunii Europene au posibilitatea de a se organiza intern în mod liber. Deşi Curtea de Justiţie a CE a consacrat principiul autonomiei instituţionale, acesta comportă totuşi anumite limitări menite să evite situaţii care ar putea duce la perturbarea funcţionării altor instituţii comunitare datorită utilizării lor excesive. Problema s-a pus în mod particular la stabilirea locului de desfăşurare a reuniunilor Parlamentului European. În lipsa unei reglementări definitive, de către statele membre ale UE, a sediului său (conform articolului 216 CEE), Parlamentul European (al cărui Secretariat General este la Luxemburg) a încercat o alunecare progresivă a activităţilor sale spre Bruxelles, apropierea geografică de Consiliu şi Comisie (ambele au sediul în capitala Belgiei) permiţând PE să fie mai aproape de centrele de decizie şi execuţie comunitară.

Sesizată, Curtea de Justiţie a CE a hotărât că Parlamentul European poate decide de a afecta în diferitele sale sedii de lucru personalul indispensabil, însă este interzis să-şi transfere total sau parţial secretariatul, ceea ce face ca, în prezent, această instituţie să aibă Secretariatul General la Luxemburg, sesiunile ordinare la Strasbourg, iar sesiunile extraordinare, lucrările în comisiile parlamentare de specialitate şi grupurile politice la Bruxelles.

În acest fel, limitele autonomiei de organizare internă au fost bine precizate: prin această libertate nu trebuie să se modifice echilibrul instituţional sau repartizarea competenţelor între Uniunea Europeană şi statele sale membre. În acelaşi timp, nu se poate deroga de la modalităţile de funcţionare ale unei instituţii dacă aceste modalităţi sunt expres prevăzute în Tratat.

d) Principiul colaborării loiale între instituţii

Nici Tratatele originare şi nici Tratatele de la Maastricht şi Amsterdam nu consacră explicit principiul colaborării loiale între instituţii, însă Curtea de Justiţie a Comunităţilor Europene a interpretat articolul 5 CEE în sensul că acesta creează o obligaţie de cooperare loială între statele membre şi instituţiile comunitare.

Astfel, articolul 5 CEE, preluat şi în Tratatele de la Maastricht şi Amsterdam, stipulează că: “Statele membre vor lua toate măsurile necesare pentru a asigura îndeplinirea obligaţiilor stabilite prin Tratat sau rezultate din acţiuni ale instituţiilor comunitare. Ele vor facilita îndeplinirea sarcinilor Comunităţii şi se vor abţine de la orice acţiune ce ar putea împiedica atingerea obiectivelor Tratatului”. Principiul cooperării loiale impune instituţiilor nu doar să-şi respecte reciproc competenţele, ci şi să pună la punct proceduri menite să asigure buna desfăşurare a procesului decizional.

9.2.2 Principii relative la raporturile între UE şi statele sale membre

a) Principiul cooperării

Acest principiu decurge din acelaşi articol 5 CEE care, din punctul de vedere al CJCE, reprezintă înainte de toate consacrarea solidarităţii ce uneşte Uniunea Europeană şi statele sale membre. Astfel, într-o speţă din 1981 în care statele membre contestau dreptul PE de a-şi aloca fonduri sporite pentru cheltuieli de deplasare a parlamentarilor în interes de seviciu, Curtea de Justiţie a CE a considerat că puterea fiscală a statelor membre trebuie temperată de necesitatea de a permite Parlamentului, European să-şi îndeplinească misiunea stabilită prin Tratat.

Principiul cooperării între statele membre şi instituţiile UE cere şi ca primele să ofere Uniunii toate informaţiile necesare pentru atingerea obiectivelor stabilite prin Tratat.

b) Principiul repartizării competenţelor 

Atribuirea competenţelor

Deoarece dinamismul integrării europene determină modificări permanente ce împiedică stabilirea unei “liste” definitive de competenţe, Uniunea Europeană nu cunoaşte sistemul clasic de atribuire a competenţelor folosit de către statele federale, unde se ştie clar care sunt atribuţiile instituţiilor federale şi care cele ale statelor ce compun federaţia. Se pune atunci întrebarea dacă Comunitatea dispune doar de competenţe explicit atribuite prin Tratat, sau poate să-şi extindă aria de acţiune şi la alte domenii ce nu i-au fost rezervate de la început. Jurisprudenţa Curţii de Justiţie a CE a consacrat “teoria puterilor implicite”, conform căreia Comunitatea dispune de competenţele necesare realizării obiectivelor rezultate din competenţele expres prevăzute în Tratat. Astfel, în domeniul relaţiilor externe, printr-o hotărâre din 1971 CJCE a apreciat: “Competenţa Comunităţii de a încheia acorduri internaţionale rezultă nu numai dintr-o atribuire explicită prin Tratat, ci poate decurge şi din alte dispoziţii ale Tratatului, ca şi din actele efectuate, în limita, dispoziţiilor din Tratat, de către instituţiile Comunităţii”.

În mod concret, Comunitatea Europeană putea astfel să-şi vadă recunoscute competenţele externe ori de câte ori adopta, pentru punerea în practică a unei politici comune, dispoziţii prin care sunt instaurate noi reguli comune pentru statele sale membre. 

De menţionat că articolul 235 CEE, preluat şi în Tratatele ulterioare, permite ajustarea competenţelor comunitare pentru a se realiza obiectivele menţionate explicit. Recunoaşterea unei puteri implicite este deci subordonată existenţei unei competenţe interne şi necesităţii participării Comunităţii la un acord internaţional, participare cerută la rândul său de posibilitatea realizării unui obiectiv stipulat prin Tratat. Recursul la articolul 235 CEE rămane însă subsidiar, deoarece este subordonat absenţei unor competenţe specifice menţionate direct în Tratat, cu alte cuvinte acest articol nu poate fi invocat dacă Tratatul atribuie Comunităţii puteri suficiente în domeniul respectiv. Transferul de competenţe, odată făcut, rămâne definitiv, iar neexercitarea acestora de către instituţiile UE nu duce la caducitate sau la restituirea lor către statele membre.

Natura competenţelor comunitare 

Pe lângă faptul că Tratatul nu conţine o listă a competenţelor Comunităţii, el nu oferă nici o teorie elaborată a acestor competenţe, ceea ce a făcut necesară intervenţia Curţii de Justiţie a CE, pe calea jurisprudenţei, pentru a desena conturul unei astfel de teorii.

În plan operaţional, trebuie făcută distincţie între competenţele exclusive şi competenţele concurente. În principiu, Uniunea Europeană dispune de competenţe concurente, competenţele exclusive constituind excepţia. Competenţa exclusivă implică faptul că Uniunea este singura care poate interveni, orice intervenţie a statelor membre fiind deci exclusă. Curtea de Justitie a CE, a reţinut că UE dispune de competenţe exclusive în două domenii: politica comercială comună (art. 113 CEE) şi conservarea resurselor biologice ale mării (art. 102 din Actul de aderare din 1972). În ceea ce priveşte competenţele concurente, acestea sunt exercitate în conformitate cu principiul preemţiunii comunitare: statele membre îşi păstreză competenţa atâta timp cât Comunitatea nu şi-a exercitat propria sa competenţă, însă în momentul în care Comunitatea stabileşte reglementări în domeniul respectiv statele membre pierd orice competenţă de a legifera la acelaşi nivel. Principiul preemţiunii comunitare este subordonat principiului subsidiarităţii.

c) Principiul subsidiarităţii

Conceptul de subsidiaritate îşi are originea în doctrina socială a bisericii care are în vedere organizarea relaţiilor între diferitele grupuri sociale şi afirmă principiul conform căruia colectivităţile mari nu trebuie să intervină la nivelul colectivităţilor mici decât în probleme ce pot fi mai bine soluţionate la eşalonul superior, cu alte cuvinte “centrul” nu intervine decât de o manieră subsidiară în raport cu colectivităţile de bază. Ideea este preluată într-un raport al Comisiei Europene din 26.06.1975, în care se spune: “Uniunea Europeană nu trebuie să conducă la realizarea unui super-stat centralizat. În consecinţă şi în conformitate cu principiul subsidiarităţii, nu vor fi atribuite Uniunii decât sarcinile pe care statele membre nu le vor putea îndeplini în mod eficace”.

Definiţia de mai sus reprezintă ceea ce se numeşte “subsidiaritatea iniţială”. După apariţia Tratatului de la Maastricht, principiul subsidiarităţii este menţionat în acest document (formula fiind preluată şi în Tratatul de la Amsterdam) în articolul 3B, în forma următoare: “Comunitatea acţionează în limita competenţelor şi a obiectivelor ce-i sunt conferite prin Tratat. În domeniile ce nu ţin de competenţa sa exclusivă, Comunitatea nu intervine - conform principiului subsidiarităţii - decât în măsura în care obiectivele acţiunii avute în vedere nu pot fi realizate de o manieră suficientă de către statele membre, ele fiind – datorită dimensiunilor şi efectelor la care dau naştere - îndeplinite mai bine printr-o acţiune la nivel comunitar”.

În discursul ţinut la Maastricht la 7.02.1992, cu ocazia semnării Tratatului de Uniune Europeană, Jacques Delors, preşedintele Comisiei Europene până la 31.12.1994 (a deţinut această funcţie timp de 12 ani) declara: “Subsidiaritatea nu este doar o limitare a intervenţiei unei autorităţi superioare faţă de o persoană sau de o colectivitate ce este în măsură să acţioneze ea însăşi, ci este şi o obligaţie pentru acea autoritate de a acţiona faţă de persoana sau colectivitatea în cauză astfel încât să-i ofere mijloacele care să ducă la îndeplinirea obiectivului respectiv”.

Pentru garantarea respectării principiului subsidiarităţii este însă nevoie de un control eficient, care poate fi de natură politică - prin menţinerea unanimităţii ca procedură normală a deciziei comunitare (nu este indicat, iar Tratatele de la Maastricht şi Amsterdam au renunţat la această alternativă), sau poate fi un control jurisdicţional, exercitat de către Curtea de Justiţie a Comunităţilor Europene, această ultimă variantă fiind şi cea care s-a impus.

